text:
Durante 2020 a para e proyecto di Pitch Time pa motibo di e pandemia, pero awor cu cosnan a cuminsa normalisa a start bek cu proyecto aki.
Pitch Time ta un proyecto di CEDE Aruba y e aña aki a escohe pa dedica especialmente na hobennan den nos comunidad. Hobennan durante e pandemia tambe a sufri cu loke a ser yama e normal nobo, nan a conoce homeschooling, no mag sali pa haci deporte of recrea y sigur no por a topa cu amigonan paso no ta tin mag di aglomeracion. Esaki a pone cu hopi hoben tabata pidi pa haci algo diferente specialmente pa na salud mental. A tuma CEDE un tempo pa asina pensa riba algun idea y adapta esaki na beneficio di nos hobennan.
Sponsernan mester a wordo busca y esaki tabata un reto grandi mirando cu nan tambe a sufri perdida door di e pandemia, pero asina mes a haya algun sponser cu tabata t’ey pa e proyecto aki y otro nan cu a habri braza acepte fordi aña pasa.
Asina a colecta fondonan pa duna 14 proyecto un suma di awg 5000.- cada un pa asina yuda e hobennan cu mester a entrega nan video/proyecto algun simannan pasa na CEDE Aruba. Manera por a compronde di e coordinadora di e proyecto sra Elsa Krosendijk, cu e interes di hobennan t’ey pero ta sinti cu nan tin poco miedo ainda pa sali y ehecuta proyectonan. A ricibi 18 proyecto di cual 14 ta keda pa final.
Proyectonan creativo cu mester e yudansa di hobennan di e bario mes tambe. Locual ta bunita di remarca ta cu a ricibi proyectonan di diferente bario y districto rond di nos isla.
For di San Nicolas te Noord nos tin proyecto e aña aki. Hobennan a crea evento pa uni nan bario, entre otro tin proyecto pa plantacion, remodelacion di speeltuin, traha arte cu articulonan recicla, recaudacion di articulo pa hobennan den necesidad, atencion pa integracion di 60 plussers cu hobennan di bario. Tur ta proyectonan cu ta yena cu alegria y energia positivo di nos hobennan.
Diamars atardi hobennan e presenta nan proyecto na 6 Youth Coach cu e aña aki lo guia e grupo di hobennan cu nan preparacion y ehecucion di nan proyecto.
Durante nan di dos Pitch moment cada youth coach mester a scog e 2of 3 proyectonan cu nan mester supervisa durante e trayectorio.
Barionan cu tin proyecto ta San Nicolas, Pos Chikito, Santa Cruz, Mabon, Piedra Plat, Paradera, dos di Playa, dos di Noord, Tanki Leendert, Sabana Liber, Playa Pabou, Bushiri y Sero Patrishi.
Tin algun luga ainda si tin hoben cu lo kier sigui manda nan video di proyecto, prome cu start cu e Pitch Academy den mitar di Juli.


c: text/html

text:
Prome Minister mr. Evelyn Wever-Croes a anuncia un rato pasa cu Aruba a conoce su di 4 caso di pashent confirma contagia cu Coronavirus. Ta trata aki di un hende homber, un turista Mericano cu a yega Aruba cu su señora pero no a keda den un hotel. Su señora tambe a haci test y ta sperando riba resultado. Ambos ta isola awor aki y Dienst Besmettelijke Ziektes ta controlando tur hende cu nan tabatin contacto cune. Esey nan ta yama “Contact Tracing”.
Minister Presidente mr. Evelyn Wever-Croes a sigura cu te na e momentonan aki, considerando e cas # 1, e casonan # 2 y 3 y awo e caso # 4, cu tur di nan ta casonan importa. Esey ta nifica cu e enfermedad no a plama na Aruba ainda, cu ta precisamente locual Gobierno ta purbando pa evita.

robotstxt: allowed

filter: keep


text:
Paramore
Paramore ta un banda di rock, formá na Merka na aña 2004, i un di e bandanan mas famoso i aklamá den e historia di musika Rock. Aktualmente e banda ta konsistí di e kantante prinsipal Hayley Williams, basista Jeremy Davis i kitarista Taylor York. E grupo a saka nan promé album All We Know Is Falling na 2005 i e segundo album Riot! na 2007, kual a wòrdu sertifiká Platinum na Merka i Oro na Australia i Canada.
Album[editá | editá fuente]
Studio[editá | editá fuente]
- All We Know Is Falling (2005)
- Riot! (2007)
- Brand New Eyes (2009)
- Paramore (album) (2013)
- After Laughter (2017)
Live[editá | editá fuente]
- Live in the UK 2008 (2008)
- The Final Riot! (2008)


text:
Pregunta di mas Frekuente (FAQ)
Mi ta obligá pa registrá mi yu?
Bo yu tin e obligashon pa sigui enseñansa riba e promé dia di luna despues ku el a kumpli 4 aña. Esaki ta nifiká ku e yu ta obligá pa bai skol.
Pues registrashon di bo yu ta nesesario den kaso ku bo ke pone bo yu na un di e skolnan básiko regular ku gobièrnu ta finansiá.
Tin sentido pa registrá mi yu mas trempan ku ta posibel?
Esaki no tin sentido. Solamente muchanan ku ta hasi 4 aña entre 1 di mei 2018 i 30 di aprel 2019 por wòrdu registrá promé ku 1 di april 2022. Lo no atendé registrashon di muchanan ku ta mas chikitu òf mas grandi.
Mi a lubidá di registrá mi yu promé ku 1 di aprel, kiko mi mester hasi awor?
Manda un meil mas pronto posibel na info@aanmeldenbasisonderwijsbonaire.com. Despues di esaki lo bo risibí un mensahe ku ta indiká kua ta e posibilidatnan.
Lo no por tene kuenta mas ku bo(so) preferensia pa un skol en partikular na momentu di inskripshon di e yu.
Tin mas skol básiko na Boneiru?
Si, na Boneiru tin un skol básiko mas ku yama Aquamarin, esaki ta un skol privá.
Het Koraal, ta un skol partikular den eskala chikitu pa enseñansa na midi pa muchanan ku nesesidatnan edukativo spesial. Bo ke registrá bo yu pa un di e skolnan menshoná akiriba? Tuma kontakto direkto ku e skol mes.
E fundashon pa enseñansa públiko (Stichting Openbaar Onderwijs) ta responsabel pa enseñansa na Kolegio Strea Briante, e skol akí ta brinda enseñansa pa muchanan ku un nesesidat di enseñansa spesial.
Tin siguransa ku mi yu ta haña un kupo na e skol ku ta nos promé eskoho?
Nò, esaki no ta e kaso semper, si e ta logra, ta dependé di e kantidat di kupo disponibel i e kantidat di registrashon pa e skol en kuestion.
Si no ta logra akomodá e yu na e skol ku ta bo(so) promé eskoho, e ora ei ta konsiderá si por akomodá e yu na e skol ku ta bo(so) di dos eskoho.


text:
Parlamentario Candelaria a sigui mustra cu pa loke ta Arubadag di 2019, riba 10 di juli 2019, pues casi 2 aña pasa AVP a haci un serie di pregunta na Prome Minister kende ta politicamente responsabel pa e minister plenipotenciario na Den Haag relaciona cu e organisacion di Arubadag.
“Entre otro algun di e preguntanan tabata, kiko tabata e suma total di e organisacion di Arubadag 2019 y e tabata budgetneutraal manera minister plenipotenciario a bisa e tempo ey?
Tambe nos a pidi den e carta un relato financiero di Arubadag di e anja ey y nos a puntra si tur e gastonan pa cu e organisacion di Arubadag 2019 a wordo paga y cua organisacion tabata encarga cu organisacion di e dia? Lamentablemente te dia di awe Candelaria a indica cu no a ricibi contesta riba e preguntanan, manera ta custumber di e gobierno aki.
Candelaria a bisa cu ta bolbe haci pregunta na Prome Minister riba e topico aki pa loke ta Arubadag 2021 pasobra nan tin entendi cu Minister Plenipotenciario a anuncia recientemente cu e aña aki lo tin un Arubadag virtual y cu un enfoke diferente pa duna cos na hende cu ta menos afortuna den nos comunidad.
Si esey ta asina, e ta zona manera un gesto noble, pasobra aki naAruba tin rond di 30 mil hende cu ta depende di yudansa pa cosnan basico manera cuminda y hopi hende su awa y coriente ta wordo corta y nan no tin placa pa habri esakinan bek y nan no ta recibi yudansa di gobierno den esaki.
Si e idea ta pa yuda e hendenan aki, nos ta aplaudi e idea y teniendo cuenta cu e situacion precario di nos finansas, nos ta sali di e punto di bista cu ta imposible cu e Arubadag aki lo costa pais Aruba placa pa organisa. A para carnaval y hopi otro fiesta e aña aki caba.
Pa cu e actividad mes, nos a compronde cu e orario di e programa lo ta di 6-12 PM. Nos ta puntra si no a opta pa haci’e un orario mas tempran mirando cu hopi famia na Hulanda lo kier sigui e actividad y nan tin di traha e dia siguiente.
Nos ta asumi cu e idea ta pa esnan na Hulanda tambe disfruta di nos dia nacional y 35 aña Status Aparte y tambe contribui cu e causa. Ta un aña dificil pa Aruba y pa e motibo ey nos kier un bista riba e gastonan pa cu e organisacion y AVP kier sa si tur e bandanan participando lo ta na Aruba, of na Hulanda.
Mirando cu ta trata di un fundraising event, e bandanan lo haci esaki gratuitamente of si tin gastonan tog envolvi, cuanto esakinan ta? Tambe ta puntra na cua canal di TV lo pasa e actividad? Lo ta manera e actividad di recauda fondo di Jandino, Robert Candelaria, miembro di fraccion di AVP a declara.
Den conferencia di prensa di fraccion di AVP tambe Parlamentario Robert Candelaria a lansa otro preguntanan pa cu Arubahuis y tambe vivienda di e Minister Plenipotenciario y Arubadag 2021.
“Nos tin entendi cu e Minister Plenipotenciario no ta biba den e cas asigna p’e na Hulanda y tal bes tin motibo valido pa esaki pero e ta nifica si cu tin un cas bashi y un cas unda si e ta bibando cu mester wordo paga.
Si e minister no ta biba den e ‘ambtswoning’ pa cualkier motibo valido, nos ta pensa ta bon pa splica pueblo cua e motibonan aki ta y con a resolve e asunto aki di vivienda actual pa Minister aya na Den Haag?
Ken ta paga e cas unda Minister Plenipotenciario ta biba awor, mirando cu tin 2 cas pa su persona, loke sin duda ta un luho cu no mester den e temponan aki. E preguntanan aki ta hopi importante awor den un tempo hopi dificil pa Aruba, caminda no por gasta niun florin sin motibonan realmente valido.
Tur hende cu ta traha pa gobierno aya na Hulanda, tambe mester corda cu pronto e gobierno aki lo bay cas y no mester kima bo dede, pasobra bo mes lo para responsabel pe,” Parlamentario Robert Candelaria a mustra.


text:
Na un momento cu Aruba ta lucha pa su recuperacion, un informacion cu directamente ta atacha e reputacion di Aruba como estado di derecho, a mira luz.
E caso a cuminsa algun dia pasa ora un persona, cu lo ta parti di prensa na Aruba, a bay Gobernador y e asosiacion di prensa Latino Americano di prensa, SIP, pa acusa Gobierno di Aruba di ta contra libertad di prensa.
Resultado ta cu ayera nomber di Aruba a wordo pone na haltura di Venezuela dor di e Sociedad Interamericano di Prensa, cu lo no a bay busca ningun informacion di Prome Ministro prome cu el a yega na su declaracion.
Di e forma aki SIP tambe a peca contra principio di democracia pasobra e no a bay investiga kico a pasa den e relacion di 24ora y Prome Ministro Evelyn Wever-Croes.
E acusacion di e periodista en cuestion tabata basa riba e hecho cu Prome Ministro Evelyn Wever- Croes kier introduci un Mediaraad, cu ta un conseho forma pa periodistanan cu lo a ocupa su mes cu e forma cu prensa ta cumpli cu su tarea di informa Aruba.
Di e forma aki mester a evita cu medionan di comunicacion ta abusa di nan derecho di informa Aruba y ta tene nan mes na reglanan, cu manera DIARIO a trece dilanti ta basa tambe riba leynan general di e pais cu ta proteha e ciudadano, propiedad y reputacion di e ciudadano cu por acudi na Huez y entrega keho na autoridad si cualkier persona abusa di su bon nomber y reputacion.
A base di informacionnan cu ta alcansa DIARIO di comunidad y cu ta indica cu abuso di libertad y trabou di prensa ta posibel di parti di periodistanan, DIARIO a mustra cu a bira tempo pa crea un colegio, cu por investiga e forma cu prensa ta atende cu su trabou, manera ta pasa cu dokter y abogadonan tambe.
Un tuchtcollege, ta un instancia cu ta ocupa su mes cu e forma cu un persona ta cumpli cu su funcion y tuma sancion contra e persona si e abusa di ehecucion di su labornan.
Den e turbulencianan mundial serio, e keho cu a wordo entrega a perde atencion mientras DIARIO a confia, cu e Sociedad di Periodismo Latino Americano lo a haci su trabou y lo a busca informacion di Prome Ministro Evelyn Wever-Croes pa investiga si di berdad e ta posicion su mes contra libertad di prensa enfrente e medio di comunicacion cu a lansa e acusacion, pasobra di parti di DIARIO nunca tabata tin problema cu Prome Ministro Wever-Croes of otro gobernantenan pa haya informacion.
Realmente e postura di Prome Ministro Wever-Croes enfrente prensa a hasta destaca su mes tempo di formacion di Gobierno, cu a bay na un forma di apertura total pa tur miembro di prensa.
Den busca di informacion a bin topa cu loke sigur por yama abuso completo di e profesion di periodismo y abuso di e Prome Ministro dor di e medio di comunicacion 24ora.com.
Imagennan hororoso cu ta wordo publica di Prome Ministro Wever-Croes hamas a topa nan igual den medio di comunicacion.
DIARIO, cu no ta sigui loke e periodistanan di 24ora.com ta lansa, a bin topa cu imagenan pornagrafico den cual cara di Prome Ministro Wever-Croes a wordo poni na lugar di otro persona, den posicionnan sexual y cara di Prome Ministro Wever-Croes ta wordo uza na figuranan den imagen pornografico.
DIARIO por comprende cu e periodista cu a acusa Prome Ministro Wever-Croes a ricibi tur informacion al respecto pero no a pone SIP na haltura of SIP, cu nunca a busca informacion cerca Prome Ministro Wever-Croes, no a uza informacion corecto pa lansa e acusacion cu Gobierno di Aruba ta mescos cu Gobierno di Venezuela y ta contra libertad di prensa.
DIARIO ta sigui cu su investigacion den cual dos persona cu ta traha den medio di comunicacion, ta envolvi.
Uno di e personanan aki ta parti di un rapport cu Gobierno Wever-Croes a pone den man di Husticia, cu ta e rapport Refineria di Aruba.
Segun e rapport aki e compania Tera Group, di uno di e periodistanan di 24 ora.com, tabata e compania cu durante Gobierno Mike Eman, tabata encarga cu propaganda pa e Compania di Estado, Refineria di Aruba cu a wordo investiga y di cual pues un rapport ta den man di autoridad cu mester dicidi cu si mester bini un investigacion penal.
DIARIO lo sigui informa Aruba di e desaroyo sumamente lamentable den cual caricaturanan y imagennan pornografico y ta wordo poni na imagennan di Prome Ministro Evelyn Wever-Croes dor di 24ora.com.


text:
Kralendijk- Mas ku 80 hende na tur a traha lunanan largu riba preparashon i finalmente grabashon nobo di e himno di Boneiru.
Por bisa ku e proyekto ta unu ku a haña sosten di ámbos hende hoben i hende mas grandi riba nos isla. Esaki a sali na kla durante un konferensia di diputado Nina den Heyer, pa papia tokante e Dia di Boneiru benidero, pero mas importante tokante e grabashon nobo di nos himno.
E asuntu di grabashon a tuma un buèlta kaminda hopi hende a kritiká e inisiativa, sin ta desponé di tur e informashon korekto.
Orkesta i kor
Den kuadro di e proyekto un orkesta kompleto a toka e muzik di e himno, i kor di hende lokal a graba e parti kantá di ‘Tera di Solo i suave bientu’.
Diputado Den Heyer a bisa di ta komprondé ku ora hende tende e suma di 44.000 dòler ku e proyekto a kosta, hende por reakshoná ku desgustu. “Klaro ku esaki ta hopi sèn, pero nos ta kere ku ta algu di importansia”. Den Heyer a splika ku hopi biaha ta bisa ku nos tin ku traha riba nos identidat komo Boneriano, pero ku himno ta forma un parti importante di esaki, meskos ku ta e kaso ku nos idioma.
Ars Cantandi
Yùfrou Yeta Rosario tambe tabata ta presente pa a duna mas splikashon tokante e proyekto. Remarkabel ta ku ámbos yùfrou Yeta i Henri Toré tur dos tabata envolví den grabamentu original di e himno na aña 1976 komo parti di Ars Cantandi i awor nan ta enbolbí tambe den e selekshon i guia di esnan ku a kanta e himno pa e grabashon nobo.
“E ta algu bon. E ta algu bunita, e ta algu ku tabata nesesario pa nos isla, despues di mas ku 40 aña asina Rosario” a bisa.
Jose Martis
E hóben Boneriano Jose ‘Ito’ Martis, ku a inisiá e proyekto a duna e resumen di kon e proyekto a kuminsá i kon a yega asinal leu. Martis ku den pasado a representá Boneiru den ekstior komo deportista, a bisa for di e tempu ei ela keda emoshoná ora ela tende nos himno. “Pero despues mi a kuminsá eksperimentá ku e sonido pa wak kon e himno lo por skucha den tempu di awor i ku teknologia di awor”, asina Martis a splika.
Ora Martis a laga otro hende skucha su ideanan, tur a keda entusiasmá. Asina ela aserká BC, ku tambe tabata entusiasmá i kaminda Nina den Heyer, komo diputado di Kultura, a pones su mes tras di e proyekto.
Den Heyer a klousurá bisando ku e ta keda para firme tras di e proyekto. “Mi sa ku tin krítika tambe aki aya, pero mi ta keda 100% pará tras di e inisiativa aki i mi ta spera ku nan final, tur hende na Boneiru lo por ta orguyoso di e grabashon aktualisá di e himno.


text:
…8 persona di Kòrsou a keda sertifiká…
WILLEMSTAD – 27 di yüni 2017 – Resientemente komo parti di e partnership kontinuo ku Caribbean Tourism Organization (CTO); Union Europeo bou di su programa pa empresanan mediano i chikí yamá COSME a organisá na Kòrsou e Hospitality Assured Advisor Training Workshop. Hospitality Assured ta un sertifikashon internashonalmente rekonosé kual CTO a apliká pa uso den Karibe komo e stèndert pa servisio i ekselensia den empresanan. Na e workshop aki a partisipá representantenan di: Ofisina di Turismo di Kòrsou (CTB), Curaçao Innovation & Technology Institute (CITI) i Creating Milestones.
E programa di Hospitality Assured su meta ta pa promové un kultura di kalidat, servisio ekselente i mehorashon kontinuo hasiendo uso di un hèrmènt ku ta rekonosé internashonalmente komo un manera pa duna sosten na e aspekto di servisio na kliente den empresanan turístiko. E promé tarea di e programa ta pa train algun persona komo business advisors i ekipá nan ku e konosementu, abilidatnan i aktitut nesesario pa por traha efisientemente ku organisashonnan i guia nan dor di e programa di Hospitality Assured pa asina logra ekselensia.
E workshop a keda guiá pa e fasilitadonan, Norma Shorey-Bryan i Sharon Banfield-Bovell. Hasiendo uso di un aserkamentu interaktivo durante di e workshop a yuda pa enkurashá e partisipantenan pa kompartí nan eksperensianan, perspektivanan i preokupashonnan i pa siña for di otro. E presentashonnan a stimulá diskushon den grupo kual a yuda pa e partisipantenan para ketu na kon pa apliká e konseptonan den organisashonnan na Kòrsou. E seshonnan a inkluí entre otro: Kiko ta ekselensia, Vishon i balornan, Planifikashon di prosesonan empresarial i Kompartí práktikanan ku a duna resultado positivo.
E personanan ku a terminá e workshop ku éksito ta: Dr. Dino Daal (CTB), Faisol Ayoubi (CTB), Raquel Trenidad (CTB), Deidre Polonius (CTB), Suhailly Clementina-Hooi (CITI), Anralies Hooi (CITI), Raquel Weisz (Creating Milestones) i Chiquita Groenewoud-Kotzebue (MEO) ku a kompletá e programa na 2016. Pues awor por bisa ku Kòrsou tin 8 persona ku ta kla pa por bai guia implementashon di e modelo di Hospitality Assured den empresanan chikí, mediano i grandi den e industria di turismo i hospitalidat.


text:
Tabata pa mas o menos
6:30pm cu a sosode un accidente riba e caminda entre Bushiri y Pos Abou. Un auto marca BYD color cora kima a bay hala pa un cacho y bay pega den un mata. Ambulance a presenta na sitio pero nan presencia no tabata necesario.
Polis tambe a presenta pa atende cu e chauffeur pa motibo cu e tabata basta agresivo, na dado momento e mes a ranca e bumper pone den auto.
Na final un conoci a bay cu e auto y e mes a bay den un otro auto. Specialista di trafico a presenta pa cuminsa cu investigacion pero no tabata necesario pa motibo cu el a accidenta su so, no tabatin otro partido envolvi.


text:
ORANJESTAD, Aruba –07 maart 2021: Rond mundo na e momento aki tin diferente variante di e virus SARS-CoV-2 cu ta ocaciona COVID-19. Porta bo ta puntra bo mes “ kico ta un variante ?”. Wel un variante nobo di e virus di SARS-CoV-2 ta sosode na momento cu e virus ta transmiti su mes asina hopi atraves di hende cu eta cambia su structura of ta wordo bisa cu eta muteer. Esaki ta un proseso normal cu ta sosode cu tur virus y bacteria. Cu otro palabra nan ta adapta nan mes.
Den caso di e virus SARS-CoV-2 cu ta causa COVID-19 no ta diferente, debi na e pandemia mundial masha hopi hende a keda contagia caba y ainda ta wordo contagia. Esaki ta haci cu e virus ta cambiando continuamente den diferente region di mundo. Tin di e mutacionnan den e virus cu ta insignificante pero tin di e mutacionnan cu tin precupacion di scientificonan y esakinan ta wordo categorisa como VOC cu ta un ‘variant of concern’ esaki pasobra compara cu e variante di Wuhan China sea e variante nobo ta mas contagioso, mas peligroso of ta afecta no solamente adulto pero tambe mucha.
Na Aruba na e momento aki ta circula dos ‘variant of concern’ cu ta e variante di Reino Uni y tambe e variante di Brazil. Tur dos di e variantenan aki segun experonan ta mas contagioso cu e variante original di Wuhan y esun di Brazil ta mas peligroso tambe. Esaki ta haci cu den cuidadnan y poblacionan unda un gran mayoria di persona ainda no tin resistencia contra e virus por sigui experencia brote di e malesa cu grado di fayecimento cu ta sigui crece. Si nos para keto y haci un resumen di nos isla Aruba nos por resumi cu nos prevalencia pa cu e virus na e momento aki ta unicamente 6.5% di nos poblacion. Esaki nifica un e mayoria di nos comunidad ainda ta vulnerable pa e virus aki. Si nos no sigui cumpli cu tur e medidanan y reglanan vigente, cu presencia di e dos variantenan nobo aki, hopi lihe Aruba por experencia un of mas brote atrobe di casonan di COVID-19. Esaki ta e motibo pakico ta urgi na comunidad pa sigui cumpli cu tur regla y medida di proteccion. Esnan den isolacion y cuarenta tambe sigui cumpli debidamente y cuida boso mes y otronan. Hopi importante; na prome indicacion di sintoma di garganta dolor of seco, keintura, nanishi ta core of cansancio; yama bo doctor di cas pa bo haci test. Asina nos ta evita un brote den bo famia of na trabao. Tambe ta hopi importante pa nos vacuna, mas lihe nos población vacuna, menos hende ta bira malo di Covid-19 y mas liher Aruba ta recupera. DVG lo sigui monitor e situacion cu e variantenan hopi di serca.


text:
Parlamentario mr. Juan E. Thijsen ta consciente cu experiencia a mustra cu Aruba no por depende di dos pilar economico so y pa es motibo aki den un siguiente gobernacion lo mester traha pa bin cu varios pilar economico mas. Un di nan cu e parlamentario desde cu e a drenta politica na 2005 a kere aden ta Agricultura, Cria y Pesca.
Varios biaha Parlamentario mr. Juan E. Thijsen a puntra gobierno di AVP con nan ta mira Agricultura, Cria y Pesca y semper e contesta tabata cu AVP no ta mira Agricultura, Cria y Pesca como pilar economico y esaki ta ser confirma tambe pa e hecho cu Agricultura, Cria y Pesca no ta ni 1% di nos GDP. Parlamentario mr. Juan E. Thijsen ta kere firmemente den haci Agricultura, Cria y Pesca un pilar economico. No solamente lo crea cuponan di trabao y yuda crea divisa pero alavez ta contribui pa nos hendenan como cuminda organico y mehora nan salud. Den sentido di autonomia e ta yuda bo como pais ta menos dependiente di otronan.
Un pregunta cu ta ser hopi haci ta kiko Parlamentario mr. Juan E. Thijsen ta pensa riba e problematica di awa. Den cuadra di e esaki Parlamentario mr. Juan E. Thijsen ta kere cu lo importante ta fiha soluciona e problema di awa como prioridad y busca e solucion. No solamente ya caba WEB ta tirando awa afo cu por ser usa pero entre otro por scohe pa WEB produci awa special pa usa den Agricultura, Cria y Pesca cu ta mas barata y hasta gobierno por duna un ayuda pa e awa na productornan manera otro paisnan ta haci. Tambe tin solucion den gara e poco awa cu ta yobe y wardanan den reservoirnan grandi special.
Actualmente tin un problema cu awanan di damnan ta contamina y no por ser usa. Alavez tin tecnicanan nobo cu por ser usa na unda e awa ta wordo recycle. “Aquaponics is the combination of aquaculture (raising fish) and hydroponics (the soil-less growing of plants) that grows fish and plants together in one integrated system. The fish waste provides an organic food source for the plants, and the plants naturally filter the water for the fish”. Parlamentario mr. Juan E. Thijsen tin un plan di maneho pa haci Agricultura, Cria y Pesca un pilar economico.
E plan ta contene desaroyo di mercado, planificacion, databank, distribucion etc. Ya caba Parlamentario mr. Juan E. Thijsen a presenta e idea aki cerca parlamentarionan Hulandes cu a haya e plan hopi bon unda a ser papia di un cooperacion cu Universidad di Wageningen. Tambe Parlamentario mr. Juan E. Thijsen a bishita Minister di Santo Domingo pa Agricultura hunto cu Parlamentario Chris Romero y por a mira e bon desaroyo na Santo Domingo pa casualidad cu e ayudo di Hulanda na Santo Domingo.
Parlamentario mr. Juan E. Thijsen y partido MEP ta cla pa e reto pa haci Agricultura, Cria y Pesca un pilar economico y p’esey mes Parlamentario mr. Juan E. Thijsen ta pidi pueblo pa vota consciente e eleccion venidero y duna partido MEP e mandato pa lidera nos pais. Hunto p’e cambio sin miedo.


text:
Un pilar economico nobo cu POR lo introduce cu ta un kennis economie, ta e curason di Fourth Industrial Revolution. E pilar economico nobo lo ta enfocando riba companianan high tech, E-business, startups, business incubators, companianan fintech y otro actividadnan economico innovativo basa riba tecnologia nobo.
E kennis economie ta crecemento economico basa riba conocemento technico. Door di conocemento technico por brinda pa medio di programanan digital mas servicionan cu solamente servicio turistico. Pa un pilar economico ta exitoso y pa den futuro hobennan di Aruba tuma e empleonan over, mester introduci un opleiding cu ta especialisa e hobennan den e materia di ICT. ICT ta para pa “Informatie en Communicatie Technologie.
E ta un materia cu ta pasa riba:
- Informatiesysteem (informatiesysteem ta un systema cu tur informacion ta wordo poni hunto, por analysa e situacion y informacion por wordo presenta).
- Telecomunicacion.
- Computer.
E motibo pa cual cu mester introduci un opleiding basa riba un pilar economico di un pais ta, cu enseñansa ta produci empleadonan pa un pais su pilar(nan) economico. Enseñansa ta educa e hobennan cu ta e futuro empleadonan e competencianan cu nan tin mester pa por ta exitoso den nan futuro trabou.
Dos di e competencianan cu enseñansa ta brinda na e alumnonan ta:
- E conocemento cu nan mester tin.
- E habilidad cu nan mester por eherce.
Pa medio di e dos puntonan menciona e alumno ta siña domina y ta creativo den e materia. Creativo paso e persona sa ki opcionnan e tin momento cu e tin resolve un situacion. Y di e opcionnan e lo sa di dicidi cua lo ta e miho solucion. Tambe enseñansa ta educa su alumnonan e comportacion cu nan mester tin momento cu nan drenta sector laboral.
Un di e motibonan pa introduci un pilar economico nobo ta pa tin mas empleo cu miho salario, y cu e meta pa den futuro bo hendenan local tuma e puestonan over. Tambe ta bay tin mas variasion den trabou cu ta brinda mas persona pa eherce un profesion cu e ta haya cu ta pas cu su personalidad. Si e hobennan no ta domina e materia mane debe ser, nan no por bay eherce e profesion. Si no locual cu lo bay sosede ta cu na trabou e persona lo bay siña e trabou enbez di sa kico e trabou ta ensera. Na mesun momento si no tin suficiente personanan cualifica pa eherce e profesionnan, ta bay over na busca trahado for di exterior pa hasi e trabou. Cual cu ta hasi cu den futuro cu e localnan tin cu bay gana menos salario of keda sin empleo.


text:
OAA a muda pa edificio di EPB Hato.
ORANJESTAD: Diaranson ultimo sr. Carlos Martinus a splica cu na luna di juni a cuminsa cu proyecto di “Openbare AvondLeergangen Aruba” (OAA) y na luna di september a logra muda pa e edificio di EPB. Sr. Martinus a relata loke a pasa den e ultimo 3 simannan. Segun sr. Martinus dia 15 di september a organisa un anochi di informacion pa alumnonan cu falta pa finalisa nan estudio pa motibo cu scol tabata cera debi na e Pandemia di Covid 19, pero tambe door di e cambio den directiva etc. OAA ta hincando un programa den otro pa brinda tur e alumnonan e oportunidad pa finalisa nan estudio. Dialuna ultimo tabatin reunion cu cuerpo docentenan pa informa nan kico ta e plan nobo di OAA y e entusiasmo ta grandi. Sr. Martinusa indica cu OAA ta bay cuminsa den un concepto nobo usando E-Leaning y cu nan ta bay hacie conhuntamente ROVC di Hulanda. ROVC ta na Aruba di 10 pa 14 di october proximo pa duna training na docentenan “Train the Trainer’.
OAA ta bay inicia cu e estudionan di:
- Monteur Elektrotechnische Installaties, MBO niveau 2
- Monteur Koude- en Klimaatsystemen, MBO niveau 2
ROVC ta bin pa purba acredita e companianan y tambe tur studiante cu termina e estudio ta haya un carchi y ta dune e poder di brinda servicio den p.e. mantencion di airco. E meta ta pa den futuro tur persona cu traha riba airco ta certifica. Sr. Martinus a splica cu ora e studiantenan termina nan estudionan, nan diploma ta reconoci. Entre 10 cu 14 di october tin un anochi di informacion pa tur alumnonan nobo pa haya instruccion. E estudionan ta wordo personalisa. Tur estudio tin mes un trayecto pero por finalisa den seis luna, otro den 8 luna y otro kisas den dos aña. E meta ta pa e alumno caba su estudio mas lihe posibel pa por contribui na e mercado laboral.


text:
ORANJESTAD, Aruba
Aruba One Happy Island Lions Club su proyecto SONRISA DI PASCO 2019 a resulta un exito y e muchanan y nan famia a keda masha contento cu e actividad aki. Nos slogan como club di servicio ta “Yuda Nos Yuda Esnan den Comunidad cu ta den Necesidad. Ta danki na nos colaboradornan y especial manera Alejandrina “Dientje” Hassell-Henriquez, e proyecto a wordo realiza. Pa e motibo aki den nomber di Aruba One Happy Island Lions Club Presidente Fellow Lion Junior Arends durante un evento special cu presencia di miembronan di e organisacion, a gradici Sra. Alejandrina “Dientje” Hassell- Henriquez pa a pone su hogar, tempo y talento disponibel pa e proyecto aki por a bira un realidad exitoso. Na varios ocasion y actividadnan di Aruba One Happy Island Lions Club, Sra. Dientje Hassell-Henriquez a bin ta duna su cooperacion. Comisario encarga cu Actividadnan di Servicio Fellow Lion Doris Lacle de Eugenio a haci entrega di e Certificado di Aprecio na Alejandrina Hassell- Henriquez den presencia tambe di Vice Presidente Fellow Lion Eugene Dubero y Secretario Fellow Lion Carolina Croes. Hopi danki y nos ta sigui conta cu e bon cooperacion.
Danki pa pone su hogar, tempo y talento pa e proyecto Sonrisa di Pasco 2019 por a bira un realidad


text:
Un detenshon pa maltrato
KOMUNIKADO DI PRENSA 141 / 2020
6 aprel 2020
Un detenshon pa maltrato
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 5 di aprel alrededor di 16.45’or, Sentral di Polis a dirigí un unidat di Rio Canario
pa un kas na Tjerk Hiddeslaan, unda un hòmber a maltratá su ruman i menasá su mama.
Na yegada di e unidat na e sitio, un dama a konta polis ku e tabatin un diskushon ku su
ruman hòmber i esaki lo a dal’e ku un palu di basora riba su kabes.
E dama tabatin un herida na su kabes ku tabata sangra.
E mama di e hòmber aki a deklará ku e yu lo a menas’é tambe.
Alrededor di 17.00’or, polis a detené e sospechoso R.A.B. di 32 aña nase na Kòrsou na e
adrès aki i a present’e dilanti di un fiskal ouksiliar ku a ordená su enkarselamentu pendiente
di mas investigashon.


text:
Kralendijk – Kolegio di supervishon finansiero Bonaire, Sint Eustatius i Saba (Cft) ta pidi Kolegio Ehekutivo i Konseho Insular di Bonaire pa pone atenshon na ehekushon di e intenshonnan gubernamental presupuestá. Den e di dos reportahe di ehekushon, pagonan di gastunan pa personal ta kedando atras kompará ku loke ta presupuestá, miéntras ku hustamente fortifikashon di e staf den aparato gubernamental pa basta tempu ta un di e puntanan di lansa di Bonaire. Cft a bishitá Bonaire riba 22 òktober i a hiba kòmbersashon ku entre otro miembronan di Kolegio Ehekutivo i Konseho Insular.
Presupuestonan 2018 i 2019
Riba 25 di yüni Konseho Insular a aprobá e kuenta anual di 2018 di Bonaire. E aña a sera ku un resultado positivo di 12,7 mion dòler. Di e surplus Konseho Insular a destiná 7,1 mion dòler pa entre otro infrastruktura i trabou di mantenshon.
E di dos reportahe di kuartal di aña 2019 ta laga mira te ku yüni 2019 un saldo positivo di 11,2 mion dòler. Cft ta hasi un petishon na Kolegio Ehekutivo pa ehekutá e intenshonnan gubernamental ku determinashon, pa evitá ku aña 2019 tambe ta sera ku un surplus. Cft ademas a bolbe urgi Kolegio Ehekutivo pa presupuestá e entradanan di impuesto i e gastunan di personal mas realístiko. Den e último añanan a presupuestá e gastunan di personal di personal kada bes muchu haltu i e entradanan di impuesto muchu abou.
Ehekushon di akuerdo di gobernashon
E akuerdo di gobernashon, ku na no Kolegio Ehekutivo i Konseho Insular ku na novèmber 2018 a keda firmá entre Bonaire i Hulanda, for di aprel di e aña aki ta den ehekushon. E di dos reportahe di ehekushon a keda entregá komienso di òktober. For di esei por dedusí ku a kuminsá ku fortifikashon di e kapasidat di ehekushon. Sinembargo tin mester dal algun paso mas riba e tereno aki. Pa e motibu aki for di mei di e aña aki Departamentu di Asuntunan di Personal i Organisashon (P&O) ta realisando un investigashon di e fail di e personal. A base di e resultadonan di e estudio lo traha un plan di mehora. Cft ta warda e plan aki ku interes.
Siklo di presupuesto i responsabilisashon
Cft ta konstatá mehora riba algun aspekto. E siklo di presupuesto i responsabilisashon ta kanando segun planning. E konsepto di presupuesto di aña presupuestario 2020 a keda entregá riba 7 di ougùstùs na Cft pa konseho i riba 2 di sèptèmber esaki a keda entregá na Konseho Insular, teniendo en kuenta e konseho di Cft.
Pa loke ta trata e parti di yena puestonan den Konsehonan di Komisario di entidatnan gubernamental tambe tin algun progreso. Na Water en Energiebedrijf Bonaire (WEB) i Bonaire International Airport (BIA) e Konsehonan di Komisario miéntras tantu ta kompleto. Konseho Ehekutivo awor ta trahando pa yena e puestonan di e Konseho di Komisario na Oil Trading Bonaire (OTB). Entrega na tempu di kuentanan anual di e entidatnan gubernamental sí ainda ta pidi hopi atenshon.
Maneho finansiero
E Kolegio ta pidi atenshon kontinuo di Kolegio Ehekutivo i Konseho Insular pa e maneho finansiero, ku ketu bai no ta na òrdu. Esaki por nota na e deklarashon di apstenshon di opinion e akountent pa e kuenta anual di 2018, a base di erornan konstatá i aspektonan ku ta insigur. Si no bini mehora den e aspekto aki, esaki por resultá di ta un estorbo pa logra risibí un deklarashon aprobatorio di akountent pa e kuenta anual 2021.
Den luna di sèptèmber a entregá e plan di mehora di maneho finansiero 2.0 na Kolegio Ehekutivo. E sup-proyektonan ku ta habrí ainda i ku ta prosedente di e plan di mehora 1.0, parsialmente a keda integrá den e plan di mehora 2.0. Cft lo monitòr e implementashon di e plan di mehora di maneho finansiero 2.0 di aserka.
Durante di bishita di Cft kòmbersashonnan a ser hibá ku Kolegio Ehekutivo, Konseho Insular i e mènedjer di programa di e Akuerdo di Gobernashon.


text:
ORANJESTAD: Diaranson ultimo Minister Endy Croes a ricibi bishita di representantenan di EducationUSA Aruba, sra. Jo-Anne Croes y sra. Marilis Becker. EducationUSA Aruba ta e centro di conseho y preparacion pa studiantenan cu ta continua cu nan estudio na Merca. EducationUSA Aruba ta trahando acuerdonan cu Consul General Mericano na Curaçao sra. Margaret Bond pa converti den un centro di formacion pa studiante prome cu bay biba den exterior.
Alabes EducationUSA Aruba a informa e mandatario di Enseñansa nan ta saliendo pa Costa Rica e prome siman di luna di november pa atende EducationUSA Western Hemisphere (WHA) Regional Forum 2022. Un total di 95 instituto di Merca a wordo invita pa participa den e forum. EducationUSA Aruba ta purba cera contacto cu mas cu scol na Merca como sondea e miho oferta y/of tratado pa asina brinda miho oportunidad na nos studiantenan local.
Na final di e reunion Minister Endy Croes a ricibi un t-shirt regalo di EducationUSA Aruba. Concluyendo e dignatario ta desea EduactionUSA Aruba hopi exito cu e forum. Alabes e mandatario a expresa di ta estrecha laso cu EducationUSA Aruba pa traha mas di cerca den colaboracion pa motiva e studiantenan pa continua cu nan estudio na Merca.
MINISTER ENDY CROES TA DESEA EDUCATIONUSA ARUBA HOPI EXITO NA WHA REGIONAL FORUM 2022 NA COSTA RICA.
ORANJESTAD: Diaranson ultimo Minister Endy Croes a ricibi bishita di representantenan di EducationUSA Aruba, sra. Jo-Anne Croes y sra. Marilis Becker. EducationUSA Aruba ta e centro di conseho y preparacion pa studiantenan cu ta continua cu nan estudio na Merca. EducationUSA Aruba ta trahando acuerdonan cu Consul General Mericano na Curaçao sra. Margaret Bond pa converti den un centro di formacion pa studiante prome cu bay biba den exterior.


text:
Benny Sevinger hopi spanta y Every a basha abou riba Leoncita Arends.
Secretario General di MEP a sigui e caso Avestruz hopi di cerca. Siman pasa pa ta exacto 24 y 25 di october Benny Sevinger ex minister y actual Parlamentario di AVP sirbiendo pueblo (berguensa total) tabata dilanti mesa berde como e sospechoso principal den e caso di Avestruz. Tanto Leoncita Arends di Canal 90, “Chief” di Bureau F. Every y Abath kende tambe tabata traha den Bureau di Benny Sevinger tabata entre esnan cita pa ta na corte.
Discrepancia total entre nan declaracionnan:
Hues a mustra claramente cu tabatin “discrepancia” den declaracionnan duna na Landsrecherche entre esnan menciona aki riba y hues tabata desea di tin mas claridad. Sospechosonan (tur liga na partido AVP) tabata contradiciendo otro y te hasta contradeci nan mes. Por ehempel Hues tabata haci preguntanan similar na diferente di e sospechosonan aki y nan contestanan no tabata cuadra. Un rato nan conoce otro, otro biaha nan no tabata conoce otro, despues ta resulta cu toch nan conoce otro y despues nan ta hunga e rol cu nan a compronde e pregunta robes y despues nan ta contesta hues cu nan no ta corda mas. ( Awor dilanti Hues tur tin Alzheimer). Pues un tutu completo y hues tin nan door en door.
Leoncita tabata rond e show di tereno:
Leoncita Arends di canal 90 a splica hues cu DIP tabata tarda demaciado y pesey el a dicidi di scoge un otro caminda pa bay Bureau di Benny Sevinger directamente. Hues a remarca cu con por ta posibel cu tin miles di peticion pega y atrasa na DIP y peticionnan di Leoncita tabata keda cla den tempo record. Tambe Every di Bureau di Benny a divulga y admiti dilanti hues cu e mes den kantoor di Benny tabata prepara “draft di cartanan pa peticion” pa terenonan pa Leoncita Arends di Canal 90. Segun Every no ta tur hende e tabata yuda pero a yuda Leoncita cu e cartanan como cu Leoncita no por papia ni skirbi Hulandes bon. Every tabata purba saca su curpa for di e preguntanan skerpi di hues. Un di e tantisimo cartanan pa tereno di Leoncita hasta a bini cu stempel di “SPOED” for di kantoor di Benny cu Benny su firma akkoord riba dije. Tanto Every, Abath y Benny Sevinger e nenga retundamente cu nan a pone e stempel di spoed riba e carta di Leoncita. Hues a remarca cu e stempel aki no por a cay di shelo. Mesun momento Benny Sevinger kier culpa DIP ilustrando cu posiblemente na DIP un hende por a stempel esaki “met SPOED”. Pues poco poco pero sigur hues ta cera e caminda di e “mafiosonan” cu a bende y haci negoshi cu tereno di pueblo. Nan no ta sacando nan curpa afor. Claramente un ta gaña y tira culpa riba otro of keda ple cu nan no ta corda. Hues tin nan den un camisa “de once varas”.
Every Chief of Staff di Benny Sevinger a cuminsa basha abou riba Leoncita :
Fiscal a interoga Every pisa. Every a basha abou cu hendenan den kantoor di Benny mes a cuminsa keha formal dicon Leoncita tabata haña tanto tereno y asina lihe. Every a admiti cu esaki ta berdad y e kehonan interno ta cuadra cu realidad. Aki hues a cay aden bek y a hina Every den un skina sin salida y claramente a conclui con Kantoor di Benny Sevinger di AVP tabata duna Leoncita Arends di Canal 90 un trato preferencial te hasta traha su carta pe y dune tereno “met spoed” den tempo record. Despues Leoncita ta haci peticion di artikel 22 di overeenkomst di DIP unda Benny ta bay di acuerdo pa asina e bende shares di NV cu e opcion di dicho terenonan pa miyones. Esaki tabata e “triki” di AVP y Benny. Muy probablemente Mike Eman tabata ricibi su fair share di e bentanan aki. Nos lo yega eynan den futuro cercano.
Fiscal a confrona Every Chief of Staff di Benny Sevinger formal:
Fiscal a confronta Every cu e hecho cu Every na prome instante a desmenti di conoce Leoncita. Akinan Fiscal a confronta Every cu un cantidad di yamadanan cu nan tabata haci entrenan.(cu prueba). Every e momento ey a admiti pero a bisa di ta yamadanan cortico. Tur yamada Leoncita tabata puntra update di su terenonan. Every a purba defende su mes cu Leoncita tabata super fastioso (esaki el a declara na Landsrecherche y ta riba papel). Te hasta a confronta Every cu tin den documentonan di investigacion un declaracion cu Leoncita tabata yama Every masha hopi paso e tabata namora di dije. Esaki a causa un harimento den corte como cu tur hende por compronde con leu e hendenan aki kier bay pa gaña y pa saca nan curpa afor. Pues e caso Avestruz di Benny Sevinger y AVP ta tumando un rumbo cu no ta laga espacio pa esnan cu a probecha di e sistema y bira miyonario den e proceso aki cu patrimonio y tereno di pueblo lo bay haña castigonan bastante pisa. Pues ta bon pa pueblo mes sigui e caso aki di cerca y garantisa cu nunca pero nunca mas AVP por haña un voto di confiansa. Esaki ta e AVP carga cu corupcion cu Gerlien y Ryçond ta brasa y ta defende cu alma y cuerpo! AVP nunca mas!


text:
Siman empresarial GEW a kuminsá ku partisipashon di vários partner i un programa hopi variá
Siman empresarial GEW a kuminsá ku partisipashon di vários partner i un programa hopi variá
WILLEMSTAD – Djaluna mainta e tim organisadó di Global Entrepreneurship Week (GEW) Curacao , huntu ku su partnernan a duna inisio na e ‘ siman’ den kua mundu ta selebrá i tira lus riba e emprendedó. GEW ta un inisiativa di e organisashon Global Entrepreneurship Network pa stimulá hasimentu di negoshi na e mas di dosshen pais afiliá na GEN. Na enkuentro, den forma di un desayuno, tabata presente representantenan di diferente partner di GEW Curacao, i komo invitado prinsipal Minister pa Desaroyo Ekonómiko i Turismo, sr. Ruisandro Cijntje. Despues di un diskurso di apertura di presidente di Fundashon Negoshi Pikina, ku for di 2014 tin e lisensia pa organisa GEW na e islanan di Dutch Caribbean, Minister Cijntje a hiba palabra mustrando riba e importansia di e ‘entrepreneur’ komo inovadó, kreadó di kupo di trabou, i su importansia pa ekonomia en general.
Entre partnernan presente por a tuma nota di partnernan di GEW for di su inisio, manera entre otro MCB i MEO, pero tambe partnernan nobo manera Guardian Fatum, Qredits, Extura i vários otro organisashon ku a kere den GEW Curacao for di su inisio i tambe partnernan ku e aña aki a uni nan mes pa promé biaha na GEW Curacao, i a duna nan su sosten den diferente forma.
Banda di oumento di partner por hasi menshon tambe di oumento di aktividat i variashon di aktividat ku ta kubri Kòrsou dor di Westpunt te Fuik. Tambe por a tuma nota ku e aktividatnan a inisiá ya vários siman promé ku e ‘siman’ ofisial i tambe ku ta sigui e siman despues di e siman ofisial di GEW. Sra. Pieternella a splika ku e aktividatnan a krese ku añanan di forma ku no por a hinka tur den un siman. Un invitashon a bai di parti di e komité organisadó pa bishita e website www.gewcuracao.com i páginanan di Facebook i Instagram di GewCuracao pa ta al tantu di tur informashon.
Durante di e mainta tabatin alabes un presentashon virtual for di Trinidad na enkargo di sr. Ernest Ross, asistí físiko na Kòrsou, pa su kompañero Chester Parris, di e agensia inovativo, Ross – Rethink, , ku tin operashon na vários pais den Karibe. Esaki komo un inisiativa di GEW Curacao pa fortifiká laso ku paisnan den nos region. Relashonista publiko di GEW Curacao, Farley Lourens, na su turno a bisa ku e tim organisadó ta hopi satisfecho kon e apertura ofisial a bai i ku nan ta wak dilanti ku hopi entusiasmo na e aktividatnan ku lo sigui riba kua nan, i nan partnernan a bin ta traha intenso riba dje pa vários luna.


text:
Procedura Notifica AO Sector Priva (Entrante 28 April 2020)
Pa empresanan den sector priva cu ta uza Webportaal, e trahado ta keda notifica AO cerca e doño di trabao.
Update 27 augustus 2020: E procedura akibao no ta esun corecto mas. Pa e ultimo version wak riba nos pagina fiho di Procedura Notifica AO: https://www.svbaruba.org/trahado/sector-priva/notificacion-di-ao/
- Ta notifica AO na telefon 527-2782. No ta acepta notificacion di AO na otro number!
- Orario di notifica AO ta:
- Di dialuna pa diabierna di 7:00 AM pa 12:00 PM y di 1:00 PM pa 3:00 PM
- Den weekend di 7:00 AM pa 11:00 AM
- Si bay traha prome cu of riba e di tres dia despues di a notifica AO no ta tuma
contacto mas cu SVb.
- Si ta sigui malo riba e di 3 dia mester yama SVb Administracion Medico riba 280-5100 entre 7:00 AM cu 9:00 AM. No por yama ningun otro number di telefon!
- Ora di yama 280-5100 mester:
- Duna un number di telefon valido pa SVb yama bek mesun dia.
- Ta pendiente pa ricibi yamada riba e telefon mesun dia.
Den caso cu SVb yama bek y no ta haya contesta e dia di AO no ta wordo aproba.
- Ora SVb yama bek mester sigui e instruccion duna, cual por ta:
- SVb ta duna un fecha pa bay traha bek (fecha AG). Si ta sigui malo riba e fecha cu ta bay traha bek mester notifica SVb e mesun dia riba 527-2782.
- Ricibi afspraak pa control medico na SVb.
- Solamente cu afspraak ta permiti bishita nos oficinanan. No tin excepcion.
Pa cada afspraak ta permiti 1 persona drenta, cu excepcion pa esnan den necesidad pa ayudo.
Si tin afspraak pa bishita SVb mester tene cuenta cu lo siguiente:
- Ora di drenta mester mustra paspoort, rijbewijs of cedula.
- No ta permiti entrada na persona cu griep, keintura y cu tosamento
- No por drenta edificio di SVb si no ta riba lista di afspraak.
- Sigui e instruccion duna pa bin na remarca pa compensacion.


text:
We May Be Struckdown, Heartbroken, in despair but we trust that the God of the Universe has never left Our Side
A sentence is a group of words to make sence!
So this is no nonsence …
Cu inmenso dolor na nos curason pero conforme cu e boluntad di Dios, nos ta anuncia fayesimento di nos ser stima:
James Paterson Mansell
11-12-1952 – 28-07-2019
Mihor conoci como: “Kenny of Jim Jabs”
Autobus B-84
Na nomber di su
Yiunan: Brian Mansell na Inglatera
Raymond Alexander Mansell na Colombia
Compañera: Julia Cecilia (Juli) Dionicio
Mama: †Eufemia Geerman
Tata: †William Hendricks Mansell
Rumannan: Alexander Croes & famia
Francisca Catharina Croes & famia
†Rafael Croes & famia
Carmen Brooke & famia
Edwin Henry Mansell & famia
Raymond Carl Mansell & famia
Roland Carl Mansell & famia
Lucil Mansell Bethencourt & famia
Harold Mansell & famia
Elvia Eduviges Mansell Vlake & famia
Señora Vda. Maria Geerman cu semper a trate manera un yiu
Tur su subrino & subrina nan stima, tur su primo & prima nan stima di banda di HENTER famia Geerman, su colega nan di Autobus, su amigo nan di Flor de Oriente, Toastmaster Club International Sin Fronteras miembronan & amigonan, y demas famia: Mansell, Dionicio, Croes, Geerman, Gordijk, Faro, Frans, Bethencourt, Pimienta, Vlake, Maduro, Kelly Tromp
Ta invita boso nan tur pa e acto di entiero di nan ser stima, cual lo tuma lugar diasabra 03 augustus 2019 na Misa Catholico Imaculada Concepcion na Santa Cruz for di 09:00AM, y despues di e Santo Sacrificio lo hiba e defunto na su lugar di sosiego na Santana Catholico na Santa Cruz.
Oportunidad pa condolencia: diabierna 02 augustus 2019, di 07:00PM – 09:00PM na Aurora Funeral Home


text:
Cochabamba
-
Philip ta keda cortico na Cochabamba
Philip Elhage a keda 2 punto cortico pa e top 8 den e XI Juegos Suramericanos Cochabamba 2018 na Bolivia.…Read More »
-
7 lugar pa Quincy
Atleta di salto largo Quincy Breell ta logra un di 7 lugar overall den e XI Juegos Suramericanos Cochabamba 2018…Read More »
-
Joel ta jega Aruba
Entrevista cu nos medayista di Plata den e Weganan Sur Americano Cochabamba 2018, Joel Kuiperi y su kerida mama Sra.…Read More »
-
Medayista di plata Joel ta bek
Medayista di Plata den e Weganan Sur Americano Cochabamba 2018, Joel Kuiperi a regresa bek Aruba. Un regreso cu sentimento…Read More »
-
Taekwondo na caminda pa Bolivia
Atleta Olimpico, e teakwondista Monica Pimentel a biaha pa e XI Juegos Suramericanos Cochabamba 2018. Hunto cu Monica a biaha…Read More »
-
Medayistanan ta bek
Nos medayistanan di bowling a regresa cas bek. Algun rato pasa nos medayistanan Thashaina Seraus y Kamilah Dammers- Naddall hunto…Read More »
-
Joel su prome palabranan despues di gana Plata
Medayista di Plata, Joel Kuiperi su prome palabranan despues di su conkista: “DANKI NA E FORZA CU MI RUMAN OMAR…Read More »
-
Historia pa Aruba
HISTORIA: Medaya di Plata pa atleta di Pesas, Joel Kuiperi den e XI Juegos Suramericanos Cochabamba 2018 Joel ta snatch…Read More »
-
Thashaina entre e miho nan
Thashaina Seraus ta clasifica entre e miho cuaternan den e bowling Sur Americano na La Paz, Bolivia y ta sigur…Read More »
-
Yannick cu un bon bataya
Bolichero Yannick Roos ta duna bon bataya pero no ta logra avansa pa e ronda final den e XI Juegos…Read More »


text:
Kralendijk- Siman pasá dunadónan di trabou i sindikatonan afiliá na e Konsulta di sektor Hulanda Karibense a sera un cao nobo. E kombenio di penshun ta parti di e cao akí. Pensioenfonds Caribisch Nederland ta ehekutá e kombenio di penshun.
Harald Linkels, presidente di Pensioenfonds Caribisch Nederland (PCN): “Ounke e cao ta solamente aplikabel pa ámtenarnan di Gobièrnu Sentral, e kombenio di penshun ta konta pa tur dunadó di trabou i trahadó ku ta afiliá na PCN. Bou di esei ta kai e sektornan di kuido i enseñansa, pero tambe algun otro dunadó di trabou.
Ta importante pa enfatisá ku e demas palabrashonnan stipulá den e cao nobo ta konta solamente pa ámtenarnan di Gobièrnu Sentral.” Motibu pa adaptá e kombenio di penshun ta e interes abou. Pa e motibu akí e gastunan di akumulashon di penshun a oumentá konsiderabel. Sin den 2010 ainda por a tuma komo punto di salida un interes di 4%, esei ta awor alrededor di 1%. Esei ta nifiká ku mester paga mas prima pa konstruí e mes penshun. Huntu ku esei tin un prima máksimo di 22% di e salarionan na vigor. Esei ta nifiká ku trahadónan ta traha alrededor di un dia den siman pa nan penshun.
Gastu
Pa tene e gastunan pa penshun bou di kontrol dunadónan di trabou i sindikatonan a skohe pa un adaptashon di e kompromiso di penshun. Di awor pa dilanti ta konstruí penshun solamente te un salario di $47.500. Ta baha e porsentahe anual di akumulashon di 1,75% na 1,71%.
Entrante 2030 e edat di penshun ta subi ku un aña na 66. Ta keda posibel pa adelantá e penshun pa e edat di 60 òf pa posponé te e edat di 70. Un agregashon importante ta ku si tin mester di ménos ku e prima máksimo di 22% pa akumulashon di penshun, ta reservá un parti di e prima pa periodonan den kua tin mester di mas prima. Di otro banda ta keda posibel pa – si ta nesesario – redusí e akumulashon di penshun di 1,71% pa sòru ku e prima no ta suma mas ku e prima máksimo.
Konsekuensia
“E palabrashonnan nobo tin konsekuensia pa e atministrashon di penshun i e resúmennan di penshun pa partisipantenan. PCN lo hasi kalkulashonnan definitivo promé pa evaluá si e prima máksimo ta sufisiente pa e kompromisonan nobo di penshun. Despues ta kalkulá e primanan di penshun i e konstrukshon di penshun pa 2021 di nobo. Esaki ta un operashon basta pisá pa PCN i direktiva ta reuní na yüni tokante tur konsekuensia i e skema di tempu denter di kua por implementá e kombenio nobo di penshun” asina Linkels a bisa.
Linkels a primintí tambe ku di parti di PCN den e lunanan benidero lo informá tantu dunadónan di trabou komo partisipantenan tokante e kambionan.”


text:
Capa Cora
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Capa Cora ta un cuenta di fantasia y ta e nomber di su personahe principal. E version mas conoci ta esun di e rumannan Grimm den nan buki di Kinder- und Hausmärchen cu e number di ISBN KHM26. Nan a cuminsa compila den e añanan den siglo 19 cu hopi contamenti'i storia y storia di pueblo.
E cuento aki a wordo skirbi prome door di Charles Perrault (1628-1703) den un version diferente.
Den e version Grimm ta caba hopi bon, pero esun di Perrault ta caba cu Capa Cora ta wordo comi door e lobo.


text:
Boneiru, un isla presioso
Boneiru ta un isla presioso ku paisahenan úniko i áreanan di naturalesa bunita i un diversidat grandi na flora i founa. Naturalesa pa huntu nos gosa di dje. Pero tambe bon pa prosperidat di nos isla. Turismo ta un di e fuentenan di entrada mas importante pa e poblashon di Boneiru. Naturalesa p’esei ta hopi balioso. Pa den futuro tambe konservá e naturalesa akí, protekshon i maneho ta esensial.
Den e maneho di naturalesa i medioambiente di Boneiru tin plan- i akshonnan konkreto pará. Proyekto- i kampañanan ta traha riba metanan konkreto. Pa laga e plannan ta eksitoso, kooperashon i embolbimentu di siudadano-, empresa- i organisashonnan ta nesesario. Bo yudansa ta esensial, wak kiko bo mes por hasi.
Mas di 30 proyekto i kampaña riba tereno di maneho di naturalesa i medioambiente. Dikon naturalesa ta asina importante pa bo?
“For di dia a kuminsá ku ruta di outo ‘Bara di Karta’, tur fin di siman tin no kuater sino sinkuenta outo ta pasa banda di mi kunuku. E besindario a bira mas sigur.”
“Kultivo i plantamentu di miles di koral salú ta yuda ref afektá mesora. Lo ta un eksperensia inkreiblemente satisfaktorio pa esnan apashoná ku a kere den e proyeto aki, pa mira e kolonia krese i desaroyá despues.”
“Purifikashon di awa sushi ta nesesario pasobra e isla ta kambiando. E poblashon ta kresiendo i tin hopi desaroyo kantu di kosta. E ta un bon invershon.”
Maneho di naturalesa
Entidat públiko na 2016 ta formulá un Plan di naturalesa Boneiru. E plan di naturalesa akí ta forma e base real pa maneho di naturalesa riba nos isla. E ta un programa di ehekushon lokal basá riba e Plan di maneho di naturalesa Hulanda Karibense ku na 2013 gobièrnu hulandes a stipulá pa Boneiru, St. Eustatius i Saba. Ámbos plan ta ofresé un kuadro pa un maneho sólido i uso duradero di naturalesa. Nan tin komo meta pa hasi uso duradero di naturalesa, pa asina konservá sistemanan ekológiko i servisionan di e ekosistema.
Maneho di medioambiente
A formulá na 2012 e Programa di medioambiente Boneiru 2012 -2016 den konsepto pa kumpli ku artíkulo 1.5.1 di Lei VROM BES. E lei ta indiká ku entidat públiko anualmente mester stipulá un programa di medioambiente. Konseho Insular sinembargo no por a stipulá e Programa di medioambiente Boneiru den konsepto pasobra falta e Plan di maneho di medioambiente Hulanda Karibense.
Kon abo por partisipá den tenementu di nos isla bèrdè i limpi?
Plantando den nan kurá palu di Boneiru ku ta karga fruta!
Interesadonan por haña un formashon kompleto pa Coral Restoration DiverKompleto Coral Restoration Diver!
P’esei ta mihó pa tene remedinan apart i entregá nan na botika òf un punto pa depositá sushi
Último notisia di e isla
Sentro di Shushi Lagun i Sitio di Entregá Shushi Rincon
Sentro di Shushi Lagun i Sitio di Entregá Shushi Rincon Pa tur produkto ta yega e tempu ku ta tira nan afó. Pa e motibu ei e seru di shushi ta krese. Ya nos lèntfel ta enormemente grandi kaba i no ta ofresé mas espasio pa mas shushi ainda. Dikon? Ademas shushi ta kontené supstansianan dañino ku [...]
Nos ta Biba di Naturalesa-TV 5 episodio
Nos ta Biba di Naturalesa-TV 5 episodio Germine Frans ta mustra su mata favorito, Lacey Pauletta a konstruí un ‘greenhouse’ su mes i Sherwin Pourier ta konta tur kos tokante agrikultura sostenibel. Lesa mas AKI
Importansia di statùs di Patrimonio Mundial
Importansia di statùs di Patrimonio Mundial Boneiru ta mundialmente konosí pa su bunita refnan di koral. Nos ke nominá nos parke supmarino pa e Lista di Patrimonio Mundial di UNESCO. Esei ta un lista di entre otro áreanan ku un balor eksepshonal i universal di naturalesa òf di kultura. Pensa riba e Gran Barera di Koral i e refnan di Belize i Islanan Galápagos. Pero nos no por sera nos [...]
Kultivá bèrdura den bo propio ‘greenhouse’
Manual pa konstrukshon di un ‘greenhouse’ Bo ke kultivá bèrdura den bo propio ‘greenhouse’ meskos ku Lacey Pauletta? Aki bou tin un manual pa konstrukshon di un ‘greenhouse’ ku skrin. Material pa un ‘greenhouse’ di tres pa dos meter: Material Preis 3 tubu pvc di 1,5 inch x 5 m $26,95 11 pida palu di 1x3x10 $48,29 2 pida palu di 2x3x10 $12,98 Skruf 6 x 1-5/8 $3,99 9 [...]


text:
Adikshon
Adikshon
Na momentu ku ta trata di problemanan ku adikshon por hasi un apelashon riba e ekspertisio spesífiko ku MHC ta ofresé pa esakinan. Nos punto di salida ta traha ambulante, ku un aserkamentu dirigí riba e nesesidat i ku ta sostené rekuperashon.
Grupo di enfoke
MHC por trata adultonan ku tin kehonan relashoná ku dependensia na supstansianan. E por tin ke ber ku problemanan ku ta reflehá riba nan funshonamentu diario a konsekuensia di uso di alkohòl- òf droga, gèmbelmentu òf otro komportashon adiktivo, manera gaming. Òf na momentu ku un hende ta sinti ku e no tin sufisiente kontrol mas riba su uso di supstansia òf riba un kustumber adiktivo. Banda di esaki MHC tei tambe pa duna tratamentu i asistensia na hendenan ku tin problema ku adikshon pa hopi tempu kaba i ku esaki ta bai kompañá ku problemanan síkiko i sikiátriko severo, impedimentu mental leve òf problemanan ku hustisia.
Semper papia ku e dòkter di kas promé tokante di e kehonan i eventualmente pidié pa un referensia.
Kiko nos ta hasi?
Den tur kaso por akudí na MHC pa un tratamentu personalisá, ku por varia di algun konsulta ku un sikólogo òf sigui un training spesífiko, te ku un tratamentu riba término largu, asistensia di un atministradó di kaso i konsulta serka un sikiater. Por lo general ta rekoré 3 fase:
Den e fase di atmishon ta spesifiká e nesesidat di kuido. Esaki ta bai den konsulta ku e terapeuta i den sierto kasonan tambe ku e sikiater. Nos ta papia tokante di e motibu di bo aplikashon, eventual diagnóstikonan eksistente i tambe di bo espektativanan pa ku e tratamentu.
Den e fase di tratamentu ta traha konhuntamente na un plan di tratamentu. Den e plan di tratamentu ta elaborá kon e tratamentu i guia ta bai tuma lugá. Esaki por varia di un konsulta ku un sikólogo te ku un tratamentu mas ekstenso (manera EMDR òf CGT) i konsultanan ku un sikiater.
Den e fase final ta traha prinsipalmente na prevenshon di rekaida. Esaki ta nifiká ku di un manera konstruktivo ta bai wak kon pa prevení rekaida.
Registrashon
Semper mester di un referensia di e dòkter di kas pa por risibí tratamentu (karta di referensia standart).
Lokalidat i informashon di kontakto
Wak e informashonnan tokante di direkshon di e diferente lokalidatnan aki bou.
Pa mas informashon lesa e página Kuido di Adulto.


text:
Kijkdag prome cu nan destrui bo auto
All Stories
ORANJESTAD (AAN): Diabierna merdia pa 12:40 pm, yamada a drenta na Central di Polis, cu hendenan ta mirando varios hende riba e rif cu tin na entrada di e barconan Crusero, y cu nan tin rugtas den nan poder.
ORANJESTAD (AAN): Cuerpo Policial a informa diahuebs cu en conexion cu caso andando di soborno (tuma placa pa regla permiso ) a detene un hende homber R.J.G.K. naci na Curacao di 48 aña.
ORANJESTAD (AAN): Diaranson merdia, un unidad di Polis cu tabata patruyando a mira con un motorcycle ta coriendo y tabata parce cu e manehador tin un mucha hopi chikito mes sinta riba e tanki di gasolin.
ORANJESTAD (AAN): Diadomingo marduga banda di 4:45 am, Central di Polis a dirigi tanto Polisnan di Noord y di Oranjestad rumbo pa Olde Molen debi cu eynan tin un pelea y hendenan a tende tiro tambe.
A detene sospechoso
ORANJESTAD (AAN): Habitantenan di area di Moko riba Diasabra poco prome cu 6:00 am, ora cu ainda solo no a sali, nan a tende un sonido masha fuerte mes, y instantaneamente coriente a bay!
ORANJESTAD (AAN): Ni maske cuanto borchi cu instancianan y tambe Gobierno pone, pa adverti publico y bishitantenan pa nan no core cu vehiculo di motor riba duinen cu tin patras di Faro di California, toch esaki ta sigui socede.
A confisca autonan y boto tambe
ORANJESTAD (AAN): Danki na tips cu ta sigui drenta, autoridadnan na Aruba ta sigui actua contra hendenan cu ta bende droga!


text:
Gobierno di coalicion a caba di publica nan plan pa e periodo di gobernacion actual. Un documento extenso cu ta duna bastante detaye di e actividadnan cu lo bay desaroya den cada ministerio. Esey ta bon, pero loke falta ta e vision mas detaya con ta yega na tal actividadnan. Ta mira tambe cierto composicion di ministerio cu ta duna e impresion cu tabata un wega Hulandes cu yama āgrabbeltonā a hunga den reparti cartera. Husticia cu Asunto Social, represion acompaƱa pa prevencion, ta mustra bunita, pero ora falta placa, kico ta haya prioridad?
Nos ta haya falta tambe di un vision mas coherente pa nos futuro socio-economico. Claro cu nos no a spera otro cu e gobierno nobo ta pone corectamente dilanti tur cos e recuperacion di e pais di e crisis actual economico y e crisis financiero di gobierno mes. Pero aki hustamente nos ta papia di dos cos diferente. E crisis economico pa gran parti ta depende di recuperacion di e unico motor economico cu nos tin: turismo. Esey cu tempo nos lo mira bolbe unda e tabata. Sin embargo, nos no ta mira nada den e plan actual cu ta tira un vista mas dilanti den futuro. Y nos no ta bisa esaki pa critica, mas bien pa ilustra cu nos tampoco no ta mira algo esencial cambia den e modelo economico actual. Basicamente e unico plan concreto cu nos tin ta varios mil camber acerca den sector hotelero den e proximo aƱanan. Tur lo demas ta mas scuma cu chuculati, tur pa nan motibo. Sea ta refineria, o cannabis, o sectornan āinnovativoā liga na cultura, o sector agrario, hunto nan no ta yega na algo relevante pa e volumen cu nos economia tin. Comprende nos bon: no ta bisa cu no mester explora posibilidad, unda cu esaki realisticamente ta posible. Pa loke ta e refineria nos no mester mas estudio, su recuperacion ta imposible y gobierno ta perdiendo tempo envez di bay āall outā pa otro alternativa. Igualmente e proyecto di cannabis, cu no ta move pa motibonan bon conoci, pero laga nan mes convence nan mes. Otro proyecto manera Port City dificilmente ta genera mas poder di compra di exterior y, manera tanto proyecto mester ābiba riba costiaā di e volumen turistico di e momento. Es decir, placa cu ta gasta na un mall, no ta gasta na otro… Te unda nos kier yega cu ofrece turista oportunidad pa gasta, si nos no tin crecemento turistico pa sostene.
E otro crisis ta esun di nos propio Pais Aruba. Nos no ta bisa ādi gobiernoā pasobra e no ta toca solamente e mandatario di turno pa resolve, e ta toca nos tur. Loke nos tin nos dilanti ta e necesidad di un reforma drastico di con gobernacion ta opera. Mal gobernacion ta e traba principal pa economia por move, y ademas ta e abuso mas grandi cometi contra e propio ciudadano. Y ta aki nos preocupacion grandi ta. E plan no ta duna nada mas cu e promer formulacionnan timido di e problemanan y nan posible solucion cu nos a mira desde aƱa pasa den e acuerdonan cu Hulanda y e versionnan di e Uitvoeringsagenda. Y nos no ta impresiona cu e āsolucionnanā cu ta ofrece. Por ehemplo, e solucion di e problema cardinal di un aparato publico cu ta carga cu hende pero no ta produci, lo ta na encargo di un direccion nobo, di Innovacion, cu mester bay dirigi e procesonan di IT y tur cos alrededor di esaki. Ban ta serio. Promer tabata e coalicion di corte democristian cu pa 8 aƱa tabatin un departamento ā nunca formalisa ā di Innovacion, cu nunca a surpasa nivel di presenta PowerPoint bunita, y nos tin 4 aƱa di experiencia di e variante geel di mesun actividad. Ta di berdad no kier comprende cu ta necesario trece aden hende cu experiencia grandi den restructuracion di aparato gubernamental, sea local o di exterior? Cu por simplemente pone tur e trabao dificil aki den man di hende cu tin aƱas ta haci propaganda di āinnovacionā sin cu un dia a mira algo concreto sali di nan man? O nos mester mira esaki como un seƱal cu di berdad no kier reforma y esaki anto ta e pantaya tras di cual e cultura di nepotismo y di privilegio politico ta continua?
Otro muestra di e falta di vision ta e traspaso di Dimas pa ministerio di Labor. E ta zona masha bunita pa bisa cu esaki ta pa agiliza e proceso di otorgamento di permiso, pero e cosnan aki ta separa net pasobra bo kier pa mas par di wowo contempla loke ta pasando. Y esaki ta yama pregunta tambe tocante e otro problema di coordinacion cu a crea awor, unda nos ta bay mira Husticia ta saca stranhero y e otro ministerio ta parti permiso… Tin un motibo pakico no mester separa diferente tarea bao di e mesun ley, den e caso aki e LTU. Den pasado temporalmente e tarea a bay pa otro ministerio (Infrastructura), pa motibo di problema interno den e ministerio e tempo ey. Mientras tanto no ta mira nada ainda di e problema fundamental y esey ta cu mester bin un reorganisacion di e procesonan vital di permiso, y ey ta unda Dimas ta esun mas importante. E impresion general ta keda cu atrobe Aruba ta haya un tremendo pantaya presenta, pero su tras no tin nada sustancial cambiando.


text:
ORANJESTAD, Aruba: Departamento di Salud Publico (DVG) ta informa na comunidad cu e lote di vacuna cu ta proteha contra malesa KEINTURA GEEL (“GELE KOORTS”) a yega Aruba y ta obtenibel na Seccion di Malesanan Contagioso di Departamento di Salud Publico pa solamente 31,- florin.
Orarionan cu por pasa pa laga aplica e vacuna ta di dialuna pa diabierna di mainta 7:45-11:45 y atardi di 1:15-3:30.
Ta hopi importante pa personanan cu ta bayendo cu vakantie informa si nan destinacion ta exigi e vacuna aki.
Pa mas informacion por tuma contacto cu Departamento di Salud Publico na 5224200


text:
ORANJESTAD, Aruba: Dialuna a inicia Hospi Bondi Camp oficialmente na Hospital unda cu pa di 25 biaha a yena e plenchi yen mucha entusiasma pa diberti y gosa di e camp popular aki. Pa e ocasion special aki a traha un logo nobo dunando e camp un aire fresco hunto cu un toke moderno y colorido pe camp.
E camp aki ta pa yiunan di trahadonan di Dr. Horacio E. Oduber Hospital unda cu ta coordina recreacion, diberticion y educacion, ofreciendo un programa bon balansa cu lidernan responsabel y cariñoso locual ta haci cu tur aña e cuponan ta yena hopi lihe. E programa tambe ta adapta na orario di e trahadonan di Hospital. E aña aki pa di 25 biaha e programa ta yen actividad pa pasa momentonan dushi durante vakantie. Ela cuminsa dia 17 di juli y lo caba dia 28 di juli cu un clausura extra special pa celebra nan di 25 biaha organisando e camp aki.
Durante e ultimo 4 añanan sra. Noralfa Eckmeyer ta dirigiendo Hospi Bondi Camp y esaki ta bayendo hopi bon. Nan ta purba di cambia tur biaha e actividadnan cu nan ta haci cu e muchanan. E grupo di Hospi Bondi ta uno grandi y ta dificil tin biaha pa haya luga pero asina mes nan ta haci nan esfuerso pa trece variacion den e ultimo 4 aña.
E aña aki por ehempel nan lo tin actividad extra di cual Pico Bello a acerca Hospi Bondi pa asina haci un rondleiding pe muchanan chikito. Tambe nan lo bay Bright Bakery pa haya rondleiding con nan ta traha pan. Ademas di esaki lo bay tin 2 alumno di IPA cu lo haci nan Vrije Studie Punt (VSP) durante e camp, unda cu lo tin 2 dia di sportdag. E sorpresa di mas grandi pe aña aki ta cu diabierna awo Hospi Bondi Camp lo bay De Palm Island. E muchanan ya ta anhela pa e dia aki yega lihe mientras ta sigui gosa di e ambiente di e camp.
Hospi Bondi Camp a bira algo esencial pe trahadonan di nos Hospital y ta spera cu por sigui cu e tremendo Camp aki pa hopi aña mas. E comision di Hospi Bondi Camp ta gradici Hunta di Directiva di Hospital y e sindicato ABV pa nan donacion y yudansa. Anualmente por mira con tremendo e muchanan ta pasa durante dos siman di nan vakantie na un manera saludabel y contento.


text:
Abo sa lucha cu bo yiu tur anochi pa e drumi den su mes cama? Bo yiu sa subi den bo cama mei anochi sin kier bay bek den su cama? Bo no ta bo so! Tin hopi mucha di tur edad sa cu drumi cu nan mayor den nan cama, por lo menos parti di anochi. Dicon?
Estilo of custumber Tin mayor cu ta scoge pa nan yiu drumi hunto cu nan y esaki pa diferente motibo, por ehempel pa siguridad, preocupacion pa salud di e yiu, pa consuelo, pa coneccion cu e yiu of pa motibo cultural.
Pa nan e ta un estilo di bida. Pero mayoria bes esaki no ta loke e mayor ta desea sino un custumber cu nan a crea for di nacemento di e baby. No ta straño pa un mayor drumi hunto cu su baby recien naci, su baby prematuro of su baby cu ta sinti malo.
Specialmente ora bo ta cansa y/of ora bo ta duna pecho, ta mucho mas facil bo yiu drumi cu bo, cu cana bay bin entre bo cama y di dje. Pero maske con chikito e ta, e baby ta custuma lihe cu tur cos cu ta sinti dushi y tur custumber ta tuma tempo y esfuerso pa kibra.
Ademas, drumi hunto por tin consecuencia menos placentero y hasta peligroso, por ehempel: drumi malo pa motibo di falta di espacio riba cama of miedo pa drumi riba e baby, por pega e baby cu malesa, menos privacidad entre e pareha, chance cu e mucha ta mira actonan sexual (cu riba su mes ta abuso) y aumento di riesgo pa abuso sexual.
Aki ta sigi algun tips pa yuda bo yiu drumi den su propio cama:
* Cuminsa tempran. Custuma bo baby pa drumi den su cuna prome cu e por sali for di su cama y sigi bo. Si bo yiu sa cu e por “bishita bo” mei anochi, esaki lo bira un wega pe.
* Papia positivo. Bisa bo yiu: “Mucha grandi mag di drumi den nan mes cama henter anochi. Great no?” Esaki ta un tactica positivo mescos cu bisa: “Mucha cu ta bay creche mag di bisti panty/jockey” enbes di bisa “Baby so ta bisti pampers.”
* Usa un “night light” pa haci bo yiu su kamber un luga comfortabel pa drumi. Por pone musica suave, conta storia, lesa buki y papia di su kamber como un luga dushi y safe.
*Cambia bo manera di pone bo yiu drumi. Si bo yiu no ta drumi sin bo, haci cambio chikito. Cuminsa cu pone den su cuna, banda di bo cama. Si ta bo custumber pa drumi riba su cama cu ne te ora e pega soño, cuminsa sinta band’i dje, despues sinta riba un stoel y poco poco hala e stoel mas cerca di e porta.
*Tuma paso chikito. Si bo yiu a custuma pa drumi cu bo, no ta facil pa e drumi su so di un dia pa otro. Por lag’e drumi riba un cama banda di bo prome of lag’e keda 15 minuut cerca bo y despues bay den su propio cama.
*Sea consistente. E por ta duro pa bo keda hiba bo yiu bek den su cama mei anochi, specialmente si bo mester traha e siguiente dia. Pero pensa cu e no ta pa semper; despues di algun nochi dificil, bo yiu lo keda den su cama henter anochi.
*Hacie atractivo pa bo yiu. Por ehempel, si e keda den su cama henter anochi, e ta haya un sticker riba papel y despues di tres anochi, boso ta haci algo leuk hunto den weekend. Asina bo ta reta bo yiu pa haci esfuerso mientras e ta custuma pa drumi su so.
* Paga tino kico bo yiu ta wak na television of weganan di computer. Podise bo yiu no kier drumi su so, pa motibo di miedo. Durante dia ta facil pa wak un pelicula spantoso pero anochi e por haya miedo. Spiert’e of record’e di e consecuencia.
*No haci excepcion. Si bo yiu ta sinti malo of e no por drumi despues di un pelicula spantoso, bo por consol’e sin lag’e drumi cu bo. Corda cu abo tambe por keda cerca dje te ora e pega soño of e calma.
* Yuda bo yiu pa sa con pa cay soño bek. Bis’e pa keda riba su cama, cera wowo y pensa riba algo leuk cu e kier haci ora e haci aña.
Maske masha poco mucha ta keda drumi cu nan mayor te ora nan bira adolescente, ta den man di e mayor pa evita crea e custumber cu despues por bira un problema. Manera ta cu tur custumber, nan ta facil pa crea pero dificil pa kibra. Sinembargo cu bon boluntad, pasenshi y consistencia, pronto bo yiu lo custuma drumi den su propio cama.
Fuente website www.webmd.com “Parents, get your bed back”. Pa mas informacion of conseho riba educacion di mucha di 0 pa 12 aña, por tuma contacto cu Fundacion Pa Nos Muchanan na tel. 583-4247 of 588-0856, Email info@fpnm.aw of Website: www.fpnm.aw y tambe via Facebook. See Less


text:
Orkan Matthew a kousa hopi destrukshon na Haiti, Cuba i Bahamas.
Djabièrnè mainta Florida ta spera yegada di orkan Matthew. Pa e motibu ei gobernadó di Florida a hasi un yamada urgente na e hendenan ku ta biba den area. “Hui i sali for di bosnan kas awor, pasó e orkan aki por mata hende,” asina Rick Scott a deklará den forma dramátiko.
Orkan Matthew aktualmente ta kategoria tres, miéntras ya Florida a kuminsá sinti e efektonan. Hopi hende a kuminsá sali for di area. Entretantu e popular parke di dibertishon Disney World a sera. Esaki ta e di kuater biaha den e historia di e parke ku nan mester a sera. Durante su pasashi den Karibe, Matthew a kousa basta daño.
Ya orkan Matthew a kousa morto di 25 persona di kual 19 hende na Haiti. Gobièrnu di Haiti mester a posponé e elekshon ku tabata pa djadumingu awor na e isla. Militarnan merikano a manda helikòpter ku ayudo pa e isla. Na Cuba tambe e siudat di Varadero a sufri basta daño ku pasashi di Matthew.


text:
ORANJESTAD,Aruba
Pa locual ta trata e caso di Mangel Halto, departamento di DIP a ricibi basta reacion riba rednan social na unda cu varios persona a expresa nan malcontento. Como DIP, nos a tuma paso di biaha y a reuni inmediatamente cu DOW y DNM diamars ultimo. Analisando e raport, a constata cu DIP a hiba un combersacion cu e doño di e lugar, y alcambio DIP a wordo informa di parti e doño, cu nan ningun momento su interes ta pa tuma e lugar over.
Tur loke su persona a haci, ta un limpiesa na sitio, mirando tur e sushi cu ta keda atras den oranan di anochi, cu sigur no ta un bista agradabel pa un y tur. Mester menciona cu su bon intencion no a cay den bon tera cerca publico, pasobra e prome impresion ta ilustra cu e kier tuma e beach over y haci esaki uno priva.
Como DIP a splica cu nos tin un ROP / ROPV cu full e sitio aki ta cay den natuur gebied. Esaki ta trece cune, cu full e lugar mester ta liber y acesibel pa tur hende, y mester wordo beperk pa ontwikkeling. No ta asina cu bo por haci locual cu bo kier eyriba. Abase di e informacionan ricibi, nos a informa e persona via un carta cu no ta asina su persona por haci locual cu e kier riba un domeinground.
Alaves nos a informa e persona segun nos ley di naturalesa, cu e no ta permiti pa pone aparatonan di BBQ y algun cos mas. E doño a informa DIP cu e ta compronde, y el lo kita tur cos cu el a pone riba e sitio, y lo percura pa e keda habri acesibel pa tur hende. DIP a informe cu e tin te cu diabierna pa kita tur cos, y si e no cumpli, DIP y e varios departamentonan lo actua y kita tur cos cu no ta permisibel riba e lugar.
Un otro situacion cu DIP a constata na momento cu nos cuminsa actua contra iregularidadnan, nos ta haya varios persona ta bisa nos, cu nan ta bezig ta haci nan lugar limpi, y tur biaha ta bin padilanti cu ta nos pueblo ta susha e lugarnan, entre otro boter, resto di cuminda y mucho mas ta keda atras.
Ta importante pa menciona como DIP cu tin e responsabilidad pa mantene e partinan publico acesibel mas hopi cu ta posibel pa niun hende no tuma e propiedad bou di nan poder, pero nos ta pidi comunidad tambe pa contribui na limpiesa di e lugarnan na momento cu bishita cierto lugarnan riba nos isla.
Tur hende ta desea na momento cu nan bishita un sitio, cu esaki ta limpi pa nos por sigui cuida nos medio ambiente. Por ultimo, DIP ta haci un suplica pa locual ta trata e tereno na Mangel Halto cu ta un tereno habri pa un y tur, y a palabra cu e doño cu esaki ta keda habri, pero tene cuenta si cu tin reglanan, y un di e reglanan ta, si bo visita un natuurgebied, y bo aplica e ROP / ROPV, bo ta constata cu ta prohibi pa un vehiculo di motor para eyriba, y asina tin mucho mas.
DIP ta compronde ambos banda di medaya, y ta pesey ta boga na comunidad pa nos respeta nos leynan, pero alaves cuminsa mantene nos lugarnan limpi.
Ley ta bisa claramente, cu bo por bin cu materialnan pa pasa un dia ameno na e sitio, pero e momento cu ta bandona e sitio, mester bay cu esakinan tambe, y laga e lugar limpi manera cu bo a haya.


text:
(AP) ā Storia di redencion di futbol Italiano ta completo. E espera doloroso di mey siglo pa Inglatera gana un titulo mayor ta continua. Asina a resulta den penalty.
Italia a gana e Campeonato Europeo pa segundo biaha derotando Inglatera 3-2 den penalty awe. E partido a termina 1-1 despues di extra tempo.
Gianluigi Donnarumma a bula abao banda robes y a scapa e tiro decisivo di Bukayo Saka, e tercer fayo consecutivo di Inglatera for di tiro di penalty den e evento dilanti di su propio fanaticonan na stadion Wembley.
Tabata menos cu cuatro aƱa pasa cu e Italianonan a cay na e momento mas baho di su historia futbolistico na momento cu no a logra clasifica pa Mundial pa prome biaha den seis decada. Awo nan ta e miho team den Europa y riba un record nacional di 34 partido invicto bao Roberto Mancini, nan coach suave.
Inglatera tabata hunga den su prome final mayor den 55 aƱa. Esaki a bira e dolor mas recien den un etapa di penalty na torneonan mayor, despues di derota na 1990, 1996, 1998, 2004, 2006 y 2012.
Donnarumma tabata na yoramento mientras el a ricibi brasa di su compaƱeronan di team cu a core bay cerca dje for di e linea memey di e cancha, unda nan a mira e segundo tiro di penalty den un final di Campeonato Europeo. Nan a bay e otro banda di e cancha y a core como uno, cayendo abao dilanti nan propio fanaticonan.
Esaki tabata e segundo titulo continental di Italia despues di 1968, aƱadiendo na e cuatro Cup Mundial di e pais.


text:
Búskeda di e hòmber Diego Montina.
KOMUNIKADO DI PRENSA 326 / 2021
17 sèptèmber 2021
Búskeda di e hòmber Diego Montina.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis ta pidi búskeda di e hómber Diego Montina, nasé na Kòrsou di 20 aña di edat.
Djaluna 13 di sèptèmber 2021, alrededor di 15.00’or tabata e último biaha ku e mama
tabatin kontakto ku Diego via di ‘whatsapp’. For di e dia ei famia no tin kontakto mas kun’e
ni tampoko sa su paradero.
Haltura : 1.73 meter
Postura : delegá
Koló di kuero : maron skur
Kabei : pelá chiki
Koló di wowo : maron skur
Polis ta supliká tur hende ku por duna kualke informashon tokante di Diego pa tuma
kontakto ku polis na number di telefòn 917 òf e number anónimo 108.


text:
Oranjestad; Diaranson 22 November na HIAS Community Center riba L.G. Smith Blvd. 128 (banda di Wendy’s) cuminsando 7:30 pm lo tuma luga e segundo reunion di e grupo di apoyo pa comunidad transgenero, no-binario y no-conformando.
Personanan transgenero ta esnan cu un identidad di genero diferente diesun cu nan a wordo prescribi na nacemento. Personanan cisgenero ta esnan cu un identidad di genero cu ta cuadra cu loke nan a wordoprescribi na nacemento.
Comunidad transgenero, incluyendo esnan no-binario y noconformando por experiencia stress significativo nabegando un mundo cu ta trata ser cisgenero como e norma. Falta di conocemento di loke kiermen ta trans y maltrata personanan cu no ta cuadra dentro di e norma tin su efectonan negativo. Wordo prescribi un genero ekibocapor hiba na trauma psicologico, pero tin otro hende pa papia cu, porhaci un diferencia grandi den bo capacidad pa enfrenta.
Mirando e necesidad pa un grupo di apoyo pa esnan trans na Aruba, diferente activista a uni pa brinda e espacio necesario aki. E grupo lo wordo facilita door di psicologo Jermin Bell hunto cu activista trans Sr. Veer Alwani. E plataforma aki lo sirbi como un luga sigur(safe space) caminda participantenan por comparti nan experiencianan. Sr. Bell ta spera di sigui sondea y compronde kico e necesidadnan di e comunidad ta y con por brinda miho sosten psicosocial. Sr. Alwani, un homber trans, cu experiencia di participa den gruponan similar na Merca, conoce e beneficio di gruponan similar na otro pais y ta spera cu mas conscientisacion por yuda crea un sociedad mas inclusivo.
Mientras Hulanda ta bezig ta debati un di e leynan di genero mas
progresivo na mundo, aki na Aruba no tin caminda di cana pa esnan trans por actualisa nan documentonan oficial. Aunke ta posibel pa tur hende bay corte y legalmente cambia nan nomber, no tin posibilidad na Aruba pa cambia un persona su genero of opta pa ningun genero manera algun pais ta permiti y ta wordo describi cu un X den documentonan oficial.
E prome paso di trece tur esnan di comunidad trans hunto ya a tuma luga. Unda a habri e dialogo pa mira con por brinda sosten y tuma accion pa mehora bida di e comunidad. Awo ta importante pa keda consistente den brinda e espacio aki na e comunidad aki.
Esnan interesa por tuma contacto cu veeralwani@gmail.com pa mas informacion. Aunke no ta necesario, esnan cu ta desea por avisa di nan participacion na Veer su email pa asina yuda e organisadonan cu preparacionnan.
Participacion na e evento ta completamente gratis, NO tin necesidad di registra (por simplemente presenta e anochi) y tanto presencia como loke keda discuti lo ta completamente CONFIDENCIAL.


text:
ORANJESTAD.- Enseñansa ta e motor di cualkier sociedad prospero y ta conduci na desaroyo social y crecemento economico. Tanto e alumno como e maestro merece di forma parti di un sistema di enseñansa unda excelencia, calidad y desaroyo continuo ta e base di tur decision. Ta p’esey den e proximo periodo di gobernacion, POR lo incorpora un sistema di calidad den enseñansa cu ta encera, entre otro, introduccion di un sistema di evaluacion di nivel na tur scol, mehora prestacion y motivacion di maestronan, cumpli cu necesidadnan infrastructural, modernisa curiculo y expande orario di scol. Tambe, bin cu un solucion rapido pa e problema di drop-outs, mehora conexion entre enseñansa profesional y mercado laboral, crea oportunidad igual pa tur alumno mediante enseñansa gratis y reforsa Departamento di Enseñansa.
POR lo incorpora den e forma di traha na tur scol un sistema di calidad pa medio di un programa di garantia di calidad (“Quality Assurance Program”). E programa aki ta encera un proceso continuo, unda a base di indicadonan clave di rendimento (“Key Performance Indicators” of KPI) e scolnan mes hunto cu nan directiva ta midi y evalua periodicamente si nan ta cumpli cu realisacion di e metanan di calidad. Tambe nan ta identifica y analisa e factornan cu ta stroba realisacion di e metanan, ta tuma accion corectivo y ta raporta periodicamente na Inspeccion di Enseñansa encuanto cumplimento cu e programa di garantia di calidad.
Introduccion di e programa aki mester bay man den man cu implementacion di un programa di inspeccion di calidad. Elemento principal di esaki ta: fortifica Inspeccion di Enseñansa pa e departamento por cumpli debidamente cu su tarea di percura pa calidad halto di enseñansa. Lo haci esaki pa medio di un sistema pa monitorea cumplimento cu e programa di garantia di calidad, unda colaboracion entre e scol, directiva di scol, Departamento di Enseñansa y Inspeccion di Enseñansa lo ta estrecho. Periodicamente cada scol lo haya bishita di e Inspectornan di Enseñansa cu ta tuma accionnan pa mehora e calidad di enseñansa na momento cu esaki ta necesario.


text:
PROMÉ MINISTER GILMAR PISAS TABATIN E PLASER DI SERA KONOSÍ KU E PRESIDENTE DI MADEIRA
PROMÉ MINISTER GILMAR PISAS TABATIN E PLASER DI SERA KONOSÍ KU E PRESIDENTE DI MADEIRA
Willemstad –Promé Minister sr. Gilmar Pisas tabatin e plaser di será konosí ku e Presidente di Madeira sr. Miguel Filipe Machado de Albuquerque dia 11 di òktober 2022.
Sr. Miguel Filipe Machado de Albuquerque ta Presidente di e Gobièrnu Regional di Madeira for di 2015. E tabata e alkalde anterior (Presidente da Câmara) di Funchal, Kapital di Madeira.
E meta prinsipal di e bishita di sr. Miguel Filipe Machado de Albuquerque tabata pa e por a topa i sera konosí ku desendientenan di Madeira ku ta biba na Kòrsou i e komunidat di Kòrsou mes.
Durante di e bishita di kortesia aki a hiba kombersashon riba e.o. Turísmo, Komersio, digitalisashon den e sektor di edukashon i e sistema di impuesto na Madeira.
Promé Minister sr. Pisas a gradisí sr. Miguel Filipe Machado de Albuquerque pa tur e informashonnan ku e la duna tokante di e desaroyonan positivo na Madeira i tambe pa a tuma tempu pa bishita Kòrsou durante di su gira.
E kombersashon a kana den un bon esfera.
(Bishita na Fòrti)
Parti mèrdia Promé Minister sr. Pisas a keda invitá na un almuerso di VBC kaminda e Presidente di Madeira tabata oradó prinsipal:
I anochi Promé Minister sr. Pisas tabata invitado na e resepshon ku a tene pa e Presidente di Madeira:


text:
RINCON – Talento Kultural, e grupo di mucha i hóben ku ta trein nan talento musikal i di baile na Mangazina di Rei, a duna nan promé show despues di basta tempu djabièrnè último 22 di òktober.
E grupo aki ku ta konsistí di kasi 25 mucha i hóben a wòrdu di trein pa Wesley Sintjago i Gonsalvo Goeloe pa e parti di tokamentu i kantamentu. Jumira Goeloe i e pareha bailado Duo Mirasol, Donny i Monique Winklaar, ta responsabel pa e parti di baile.
Nos Zjilea
E muchanan ta trein kada siman i normalmente ta duna nan presentashonan durante evento kultural Nos Zjilea ku Mangazina di Rei ta organisá.
Debí na tur e restrikshonan en konekshon ku Corona e muchanan no por a presentá pa publiko pa mas ku un aña pero sí nan a wòrdu filmá den diferente presentashon online.
E show di djabièrnè último tabata titulá “Nos kultura i folklor den un kaska di pinda”. E show a trese piesanan dilanti di kada fiesta kultural ku ta selebrá durante di henter aña. E muchanan mes a toka, kanta i baila, bou di guia di nan lidernan i ku yudansa di grupo Tutti Frutti.
Tabata tin un publiko chikitu; mayoría tabata mayornan i konosínan di e muchanan. Nan a disfrutá di e muchanan i a atmirá nan kresementu i talento.


text:
Na Aruba Bank N.V. nos ta haci tur locual ta na nos alcanse pa sigura e bienestar di nos clientenan y nos empleadonan door di limita contacto físico. En conexion cu e situacion di e Coronavirus (COVID-19) y pa practica cautela nos a tuma e decision pa sera nos sucursalnan na Hato y Mainstreet, temporalmente, desde 19 di maart, 2020 te cu 31 di maart, 2020.
Tur nos ATM’s, Smart Deposit Machines y Night Depositories lo ta operacional manera custumber. Mientras cu nos ta limita nos acceso na nos sucursalnan, nos ta re-enforsando otro areanan pa por sigi brinda servicio na nos clientenan via nos Contact Center (527- 7777) y via nos website, pa cumpli cu distanciamento social.
Nos ta urgi nos clientenan pa usa e servicionan disponibel via Aruba Bank Online, Aruba Bank App, ATMs, servicionan via Drive Thru y areanan di Self-Service.
Sigui bishita nos aki pa mas informacion y update frecuente.
Masha danki pa e pasenshi y comprencion.
Atentamente,
Gerencia,
Aruba Bank N.V.


text:
Den un tremendo wega, Aruba y Curaçao a keda empata 0 – 0. Nos portero Jahamni Eisden a resalta y sin duda e keda como ‘Man of the Match’.
You May Also Like
News October 6, 2018
Ta propone un partnership entre Gobierno, AVB y FIFA – AVB mes kier maneha su facilidad deportivo – FIFA ta garantisa fondo adicional pa renobacion y mantencion
Recientemente tabatin un delegacion pisa di e organisacion “Fédération Internationale de Football Association” (FIFA) riba nos isla pa topa…
News September 28, 2019
Seleccion di Damas a sali rumbo pa Trinidad & Tobago pa representa ARUBA den e ‘2020 CONCACAF Women’s Olympic Qualifying’
Nos seleccion di damas a sali rumbo pa Trinidad & Tobago pa representa ARUBA den e '2020 CONCACAF Women's…


text:
Koraalspecht
Servisio pa Obra Públiko, den kuadro di e maneho di Minister Jesus-Leito pa alsa seguridat di tráfiko, ta bai hasi trabounan di mantenshon di kaminda dilanti 3 skol den Koraal Specht. E trabounan ta enserá entre otro: mantenshon di e kaminda, drecha e alsera, pone lugá di stashoná outo, pone drèmpel, marka zebrapad.
E 3 skolnan den Koraal Specht ta:
- Frater Evonius School
- Faya Lobi Kleuterschool
- W.J.Th. Schotborgh Kleuterschool
Trabounan ta den ehekushon i ta na enkargo di e kontratista MNO Vervat.
OW ta traha huntu ku Departamentu di tráfiko di Kuerpo Polisial (KPC) pa yega na rutanan alternativo si ta nesesario. Tambe ta sòru pa skol keda aksesibel. OW ta gradisí habitantenan adelantá pa e pasenshi i koperashon.
Pa pregunta por yama òf whats app na 511-8582. Tambe por bishita e website www.vvrp.cw/proyekto pa tur informashon i desaroyo di proyektonan di OW.


text:
DIMAS ta informa cu su oficina lo ta cera pa publico dianan 27 te cu 30 di December 2021. Nos lo reanuda nos servicio normal entrante dialuna 3 di januari 2022.
Den casonan urgente, por comunica cu nos number di emergencia 5946715 pa asistencia durante e dianan 27, 28, 29 y 30 december solamente durante orario di oficina 7:30 am pa 4:30 pm. DIMAS ta considera casonan di emergencia manera accidente of entiero unda cu famia por drenta Aruba of un re-entry pa un persona por bolbe bek Aruba den e siman cu DIMAS su oficina ta cera. Naturalmente e persona mester por cumpli cu tur rekisito pa dicho documento. Ta pidi pa tuma bon nota di e anuncio aki y ta pidi disculpa pa cualkier inconveniencia.
Staf y personal di DIMAS ta desea pueblo di Aruba feliz dianan di fiesta y un aña nobo yena cu paz, prosperidad y union.


text:
Un tribunal di Egipto ta ordena propietario hapones di e barco, Shoei Kisen Kaisha pa paga 900 miyon di dollar na un compensacion manera resultado di perdida di Ever Given.
E considerabel factura tambe ta inclui tarifa di mantenimiento y costo di operacion rescate. Un operacion internacional di rescate cu a traha 24 ora pa dia pa saca e barco di e canal.
Esey a intensifica e urgencia di atencion global cu tabata pasa tur dia, ya cu barco di henter mundo tabata transporta combustibel y carga vital no por a pasa via e canal.
Ever Given a logra sali bek cu exito 29 di maart y keda traslada na Great Bitter Lake pa keda inpsecciona pa e navegabilidad y por pirmiti cu realisa reparacion.
Shoei Kisen Kaisha a bisa cu compania di seguro y abogado ta trahando den e reclamo di indemisacion y e nenga di comenta. Gerente tecnico di barco, Bernhard Schulte Shipmanagement (BSM) a bisa cu e brco a declara sigur pa stap na Port Said den e lama mediterraneo.
UK Club, un di aseguradonan di Ever Given a bisa cu a contesta na reclamo di SCA pa 916 miyon di dollar y cuestiona e base. UK a cluba cu Ever Given pa responsabilidad di tercera persona, incluyendo reclamo di obstruccion of problema di infrastructura.
Den e declaracion ta bisa cu UK Club ta kere cu e cantidad di e reclamo no ta valido. SCA no a proporciona un hustificacion detaya pa e reclamo extraordinario, ta inclui 300 miyon pa un bonus di rescate y un reclamo di 300 miyon pa perdeida di reputacion.
Ever Given a cuminsa draai despues di 6 dia blokiando e canan Suez y di biaha a reanuda su operacion comercial. E reclamo presenta pa SCA tampoco ta inclui e reclamo di rescate profesional y nan servicio cu ta spera di ricibi separa segun UK Club.
E blokeo a a pasa dia 23 di maart, y a blokia e ruta pa mas di 400 barco cu tabata den navegacion crucial. Autoridad di Egipto ta investigando e circumstancia di e situacion.


text:
Lady Gaga
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Stefani Joanne Angelina Germanotta (n. 28 di maart 1986 na New York), profesionalmente conoci como Lady Gaga, ta un cantante, cantautor y actriz Mericano.
Bida y CareraEditá
1986-2004: E prome añananEditá
Stefani Germanotta a nace dia 28 di maart 1986, e ta e prome ruman mayo di Mericano Italiano di mayornan Joseph y Cynthia Germanotta-Bissett na New York[1].[2] El a siña toca piano tempo c'e tawata mucha chikito 4 aña, el a skirbi su prome balada di piano fo'i 13 aña y el a cuminsa canta fo'i 14 aña.[3] For di edad 11 aña Germanotta a bay Convent of the Sacred Heart, un scol priva di Catolico Romano.[4][5][6] El a describi su bida academico den scol secundario manera "masha dedica, hende studiante, masha disciplina "pero tambe" un poco insigur", manera el a bisa den un entrevista, "Semper nan a tuma mi di haci di ta muchu provocativo y muchu excentrico tambe, anto m'a cuminsa bira mas suave. M'a sinti cu mi no a fit in, m'a sinti manera un freak"[7][8]. Un di su amigonan conoci a controversia cu e no a fit den scol. "E tawatin un grupo di amigo; e tawata un bon studiante. E gusta homber masha hopi mes, pero cantamento tawata No.1 p'e", ta recorda un ex-compañero di scol cu a bay scol secundario cu ne.[9] Referiendo di su "spirito expresivo, liber", Gaga a conta revista Elle: "Ami ta robesou".[10]
CareraEditá
El a bay na New York University's Tisch School of the Arts pa studia musica, ma e laga laga e scol y a cuminsa canta cantica di rock na New York City Lower East Side. Djey el a haci un deal cu Streamline Records, un seyo di Interscope Records, desde su creacion den 2007.
Durante su tempo masha trempan den Interscope, el a traha como compisto pa artista di e seyo di compañero y el a capta e atencion di Akon, kende cu el a reconoce su habilidad di canta y el a dun'e un contract pa su mesun label, Kon Live Distribution. Su album a debut, The Fame, cu a wordo lansa 19 di augustus 2008. Ademas el a ricibi comentario positivo, cu alcansa number un na Canada, Austria, Alemania y Irlanda. Y el a top na e lista di Billboard Top Electronic Albums chart. Su prome dos single "Just Dance" y "Poker Face" co-escrito y co-produci cu RedOne, a bira number-one hits internacional, top e Billboard Hot 100 di Merca, asina manera e listanan di exito na otro pais. Djey e album a haya seis nominacion fo'i premio di Grammy y a gana e premio di Best Electronic/Dance Album y Best Dance Recording. Den 2009 el a embarca su prome headlining tour, The Fame Ball Tour. Den e cuater trimester di aña, el a lansa su di dos studio album The Fame Monster, cu e listanan di exito mundial prome seyo, "Bad Romance", djey el a embarca su di dos headlining tour di aña, The Monster Ball Tour. Lady Gaga a wordo inspira door di musico di glam rock manera David Bowie y Freddie Mercury, artistanan di musica pop manera Madonna y Michael Jackson. El a declara cu moda ta un fuente di inspiracion pa su composicionnan y actuamento. Nan a categori'e como e artista di 73rd Artist of the 2000-10 door Billboard[11]. Na cuminsamento di mei el a bende mas di 11.5 miyon di album y mas di 40 miyon di single rond mundo.[12] Na mei 2010 Time magazine a inclui Lady Gaga tur aña den su Time 100 lista di persona mas influencial rond mundo.
DiscografiaEditá
- The Fame (2008) (saca di nobo na 2009 bou nomber The Fame Monster)
- Born This Way (2011)
- Artpop (2013)
- Cheek to Cheek (cu Tony Bennett) (2014)
- Joanne (2016)
- Chromatica (2020)
GironanEditá
- The Fame Ball Tour (2009)
- The Monster Ball Tour (2009–2011)
- The Born This Way Ball Tour (2012-2013)
- Lady Gaga Live at Roseland Ballroom (2014)
- Artrave: The ARTPOP Ball (2014)
- The Cheek To Cheek Tour (cu Tony Bennett) (2014-2015)
- The Joanne World Tour (2017-2018)
- The Chromatica Ball (2021)


text:
Enbes Di Bringa Ku Bo Èks Kolega, Hasi Esakinan
Mi ta kere ku pa aworaki, mayoria di boso lo a mira e video ku tabata sirkula riba retnan sosial di un dama a bai hasi bochincha kaminda e tabata traha.
Den fin di siman ku a pasa e video en kuestion a mustra un enfrentamentu ku tabatin entre un èks trahadó i un trahadó di un botika aki na Kòrsou. Nòrmalmente mi no sa hinka mi energia den tipo di kosnan aki, pero mi ta kere ku nos mester kumisa siña ku por atende ku e tip di situashonnan aki di un otro manera.
Mi’n por a saka afo presis ta kiko e señora a hasi pa nan a kit’é for di trabou. Un kos si mi sa, ku e manera ku señora a trata ku e situashon, no tabata nadrechi.
Pa kuminsa ora bo haña ontslag, vooral si ta op staande voet, generalmente ta dor di algu serio. Enbes di a bai hasi beheit i bringa dilanti di bo ex trabou, lo b por hasi lo siguiente:
Sinta Meditá Riba Loke A Pone Pèrdè Su Trabou
E señora tabata hopi preokupá ku hende ku ta hunga ku pan di su yunan, den e proseso e señora mes a hunga ku pan di su yunan dor di bai ku kompinchi i kamarógrafo pa enfrenta un èks kolega di un manera físiko. Paso pens’é bon; ken lo ke tuma bo si ta asinaki bo ta aktua?
Enbes di hasi esaki, ta bon pa sinta meditá riba loke por a bai robes den e trabou ku bo tabatin. Tin bia nos ta hasi kosnan ku no ta kuadra, porta sin mal intenshon. Dùs Semper ta bon pa bo sinta pensa, kiko bo por a hasi otro sèn bo situashon. Paso no por ta asina si ku ta Semperl loke pasa ku bo ta otro hende su falta. Dor di evaluá kiko bo por a hasi otro, esaki lo yuda bo pa bo evitá di kometé e mesun fayonan, pa bo yunan su pan ta garantisá den futuro.
Update Bo CV
Laga nos ta sinsero, unabes nan kita bo, e chèns ku nan ta tuma bo bèk ta chikí. Kiermen ta di kuminsá buska un otro kos pa hasi pa e muchanan tin nan pan. Mayoria bia si bo ke yega na un trabou, bo mester entrega un cv. Den e proseso aki lo ta bon pa bo tin un cv aktual, si esaki no ta e kaso, lo tin bo tin ku aktualisá bo cv. Den tur kaso ta rekomendabel pa bo cv ta di atualisá kada par di luna òf sikiera 1 bia pa aña si bo ta na mesun kompania pa largu tempu.
E proseso pa aktualisá bo cv tin bia por ta un proseso ku ta tuma su tempu, esaki ta depende di kuantu tempu òf kuantu posishon pasá bo a aktualis’é.
Un kos mi por bisa ta, ku lo bo tin mas na e energia hinká den bo cv, kompará ku e energia den hasimentu di mahos dilanti porta di bo èks dunadó di trabou. Kada minüt ku bo hinka den tipo di lokuranan asina, ta tempu ku bo por a hinka den bo cv.
Kemen ta di kumisa kita stòf for di e cv bieu aya, drech’é i mand’é kaya. Ku un tiki suerte lo bo por a haña algu masha lihé, kisas asta na un otro botika mes.
Papia Ku Direktiva
Manera mi a bisa mas ariba, unabes ku kita bo (vooral si ta op staande voet) bo chèns di haña bo trabou bèk ta chikí. Den e kaso di e señora en kuestion, ta parse ku señora no tabata di akuerdo ku nan a kit’é. Hopi bia nos no gusta tuma responsabilidat pa nos akshonnan. Si den señora su kaso ta asina ku señora no tabata di akuerdo ku nan a kit’é for di trabou, i ta sinti ku e tin un kaso pa nan tum’e bèk, e mester a bai papia ku management na un manera drechi. Esaki kiermen ku bo no ta drenta ku kamara i buska un enfrentamentu físiko den ofisina. For di e kòmbersashon ku directiva lo e por a haña sa mas di loke ku nan a sinti ku ela hasi robes. Esaki lo por ta útil pa mehorá bo mes di manera ku lo bo no enfrenta tipo di problemanan aki na bo futuro trabou. Di tur manera, lo bo por a sera e kapitulo di un manera drechi.
Kuminsa Buska Trabou Numa
Si nan a kita bo for di trabou, bo ta preokupá ku e pan di bo yunan i bo cv ta kla kaba, un kos a sobra bo. Esei ta di bai kumisa buska trabou. Serio, pakiko pèrdè tempu ku kosnan ku no ta bai yuda? Si bo ta ready, manda e cv i kisas lo bo por ta kla kaba trahando otro kaminda of sikiera ku un plan pa un otro kompania. Pero awor na otro kompania, nan lo tin un mal impreshon di bo, paso bo ta bringa na trabou si kos no bai manera bo ke.
E buskamentu di trabou kisas no ta fasil, pero bo por buska diferente vakatura riba Werk ze! i asina drenta dne kontakto direkto ku kompanianan ku ta buskando trahadó.